Ino Tempele Ndyaakabona Ezekieli Mucilengaano Lyaamba nzi?\n“Kobapandulwida Mbolibede Tempele”\nMAKANI AALI MUCIBALO: Ncocaamba cilengaano catempele lyeebeka ndyaakabona Ezekieli\n1-3. (a) Nkaambo nzi ncokweelede kuti Ezekieli wakaumbulizyigwa acilengaano cijatikizya tempele lyeebeka lyakajisi bumpiyo-mpiyo? (Amubone cifwanikiso icili kumatalikilo aacibalo.) (b) Ncinzi ncotutiilange-lange mucibalo eeci?\nAMWEEZYEEZYE Ezekieli naakajisi myaka yakuzyalwa iili 50. Wakali kukonzya kuyeeya myaka iili 25 musyule njaakakkala kali mubuzike. Kwakaindide ciindi cilamfwu kuzwa ciindi tempele lyamu Jerusalemu nolyakanyonyoonwa. Ikuti naa Ezekieli kuli naakali kweezyeezya kuti inga wabeleka kali mupaizi mu Jerusalemu, aciindi eeci wakalizyi kuti tiicakali kukonzyeka. Kwakeelede kwiinda myaka iimbi iibalilwa ku 56 kuti buzike bumane, aboobo Ezekieli wakalizyi kuti tiicakali kulangilwa kuti inga wapona kwaciindi cilamfwu boobu kutegwa abone bantu ba Jehova kababukulusyigwa kumunzi wabo, kwaambisya kubona tempele kaliyakululwa. (Jer. 25:11) Sena mizeezo iili boobo yakali kumupa kuusa?\n2 Eelo kaka lwakali luzyalo lwa Jehova kubelesya ciindi eeci kupa Ezekieli cilengaano cipati kapati, cilengaano icakagwasya mwaalumi ooyo uusyomeka kujana luumbulizyo alimwi abulangizi! Kwiinda mucilengaano eeco, musinsimi wakatolwa kucisi cokwabo akwiimikwa atala aacilundu cilamfwu kapati. Kali acilundu cilamfwu, wakaswaangana ‘amuntu iwakali kulibonya mbuli mukuba.’ Muntu ooyo iwakali kulibonya mbuli mungelo wakamweenzyeezya Ezekieli kabotu-kabotu kuzunguluka tempele lyeebeka ilyakajisi bumpiyompiyo. (Amubale Ezekieli 40:1-4.) Cakali kulibonya mbuli kuti ncintu cicitika ncobeni! Kuli Ezekieli, cintu eeci icakacitika kweelede kuti cakali kuyumya lusyomo, kugambya ambweni alimwi akunyonganya asyoonto. Nokuba kuti tempele ndyaakabona lyakajisi zibeela zinji nzyaakazyi, pele alimwi lyakaliindene kapati aleelyo ndyaakazyi kaindi ilyakali mu Jerusalemu.\n3 Cilengaano eeci cikkomanisya ncecipandululwa muzyaandaano zyamamanino izili fwuka zyabbuku lya Ezekieli. Lino atubandike muuya ngotweelede kuba anguwo ciindi notulanga-langa cilengaano eeci alimwi anotusola kumvwa ncocaamba. Mpoonya tulalanga-langa naa ncaakabona Ezekieli lyakali tempele lipati lyakumuuya mwaapostolo Paulo ndyaakaamba nokwakakainda myaanda yamyaka. Kumamanino, tulalanga-langa ncocakali kwaamba cilengaano kuli Ezekieli alimwi akubaangenyina.\nMbociyandika Kubelesya Nzila Iimbi\n4. Kujatikizya cilengaano catempele, ino mbuti mbocakali kupandululwa kaindi, pele ino ncinzi ciyandika lino?\n4 Kaindi, mabbuku eesu akali kwaamba kuti Ezekieli wakabona tempele lya Jehova lipati lyakumuuya, eelyo mwaapostolo Paulo ndyaakasololelwa amuuya kulemba mulugwalo lwakwe kubana Hebrayo. * Kwiinda mubupanduluzi oobo, cakali kulibonya kuti cileelela ikuzyaaamba munzila yacikozyanyo naa ncoziiminina zintu zinji izili mucilengaano catempele ca Ezekieli, kubelesya bupanduluzi bwa Paulo bwatente lyakukombela kuba aakutalikila. Nokuba boobo, ikucilanga-langa cakusinizya alimwi akuzinzibala kuyeeya kutondezya kuti kuyandika nzila nguba-uba yakupandulula cilengaano catempele ca Ezekieli.\n5, 6. (a) Mbuti mwaapostolo Paulo mbwaakatondezya kulicesya naakali kupandulula tente lyakukombela? (b) Ncinzi ncaakaamba Paulo kujatikizya bumpiyompiyo bumwi bwatente lyakukombela, alimwi ino mbuti andiswe mbotukonzya kuubelesya muzeezo wakwe ikumvwisya cilengaano catempele ca Ezekieli?\n5 Ncabusongo ikubona kuti tatuyandauli ncobwaamba businsimi naa zikozyanyo muzintu zyoonse izili mutempele lyamucilengaano ca Ezekieli. Nkaambo nzi? Atulange-lange cikozyanyo cikkomanisya. Ciindi Paulo naakali kwaamba kujatikizya tente lyakukombela alimwi atempele lyakumuuya, wakabwaamba bumpiyompiyo ibwakali mutente lyakukombela, mbuli cakutentela tununkilizyo cangolida, cakavwumbide bbokesi, alimwi akabiya kangolida kakajisi mana. Sena wakapa bupanduluzi bwabusinsimi kubumpiyompiyo oobu? Cakutadooneka, muuya uusalala tiiwakamusololela kucita oobo. Muciindi caboobo, Paulo wakalemba kuti: “Lino tacili ciindi cakubandika bumpiyompiyo boonse bwazintu eezyi pe.” (Heb. 9:4, 5) Paulo wakalilibambilide kutobela busolozi bwamuuya uusalala alimwi akulindila Jehova cakulicesya.—Heb. 9:8.\n6 Tulakonzya kubona cilengaano catempele ca Ezekieli munzila iikozyenye. Acalo cilijisi bumpiyompiyo bunji. Alimwi cilibonya kuti cileelela kapati kulindila Jehova kusalazya twaambo ikuti naa kwayandika kucita oobo. (Amubale Mika 7:7.) Pele, sena tweelede kufwambaana kwaamba kuti muuya wa Jehova kunyina nowamunikila kucilengaano eeci? Peepe!\nSena Ezekieli Wakabona Tempele Lipati Lyakumuuya?\nTUBBOKESI TWAKUYIISYA 13A: Matempele Aayindene, Ziiyo Ziindene\n7, 8. (a) Ino nkucinca kuli buti mukumvwisya ikwaba lino? (b) Mbuti tempele lyamucilengaano mbolyakaindene atempele lyakumuuya ndyaakapandulula Paulo?\n7 Mbubwenya mbokwaambwa kale, kwamyaka minji mabbuku eesu kwaciindi cilamfwu ali kwaamba kuti Ezekieli wakabona tempele lya Jehova lipati lyakumuuya, eelyo Paulo ndyaakasololelwa amuuya kulemba mulugwalo lwakwe kubana Hebrayo. Nokuba boobo, buvwuntauzi bumbi bwatusololela ikwaamba kuti Ezekieli tanaakalibona tempele lipati lyakumuuya. Ino nkaambo nzi?\n8 Kaambo kakusaanguna, tempele ndyaakabona Ezekieli talyeendelani abupanduluzi bwa Paulo bwakasololelwa amuuya. Amubone kaambo aaka: Mwaapostolo Paulo wakacisalazya kuti tente lyakukombela lyakuciindi ca Musa lyakali cimvwule buyo alimwi lyakali kwaamba cintu cimwi cipati. Tente lyakukombela, mbubwenya mbuli tempele lya Solomoni alya Zerubabeli, alo aakabambidwe munzila iikozyenye, akali kubikkilizya akaanda ikakali kwiitwa kuti “Busena Busalalisya.” Paulo wakaita kaanda aako kuti “busena busalala bwakabambwa amaanza aabantu,” kupandulula kuti bwakali “cikozyanyo buyo cazintu zini-zini,” ikutali busena bwini kubugama. Ino zintu zini-zini cakali cinzi? Paulo wakapandulula kuti: “Kujulu kwini buya.” (Heb. 9:3, 24) Sena ndijulu ndyaakabona Ezekieli? Peepe. Cilengaano ca Ezekieli tacitondezyi kuti wakali kubona zintu zyakujulu.—Amweezyanisye a Daniele 7:9, 10, 13, 14.\n9, 10. Caboola kuzituuzyo, ino mbuti tempele lyamucilengaano ca Ezekieli mboliindene atempele lipati lyakumuuya ndyaakapandulula Paulo?\n9 Acimwi icitondezya kwiindana kupati kuliko akati kacilengaano ca Ezekieli alimwi abupanduluzi bwa Paulo cibikkilizya zituuzyo. Ezekieli wakamvwa malailile manji aajatikizya kupa zituuzyo kaapegwa kubantu, kubasilutwe alimwi akubapaizi. Bakeelede kupa zituuzyo akaambo kazibi zyabo. Alimwi bakeelede kupa zipaizyo zyalumvwano, eezyo zilibonya kuti bakali kuzilya mumaanda aakulida aamutempele. (Ezk. 43:18, 19; 44:11, 15, 27; 45:15-20, 22-25) Sena zituuzyo eezyi izyakali kupegwa cakwiinduluka-induluka zilatuulwa mutempele lipati lyakumuuya?\nTempele lyamucilengaano ca Ezekieli talili tempele lipati lyakumuuya\n10 Bwiinguzi bulasalala alimwi tabukatazyi. Paulo wakaamba kuti: “Kristo naakaboola kali mupaizi mupati wazintu zibotu izicitikide kale, wakainda mutente lipati alimwi lilondokede kwiinda leelyo lyakayakwa amaanza aabantu, nkokuti, litali lyazilenge zyaansi aano pe. Wakanjila mubusena busalala, ikutali abulowa bwampongo abwabapoho bacili bana, pele wakanjila abulowa bwakwe mwini iciindi comwe buyo akutujanina lufwutuko lutamani.” (Heb. 9:11, 12) Aboobo mutempele lipati lyakumuuya, cituuzyo comwe buyo ncocakapegwa, mane kukabe kutamani. Ncituuzyo cacinunuzyo, alimwi cakapegwa a Mupaizi Mupati kumugama, Jesu Kristo. Cakutadooneka, tempele lyamucilengaano ca Ezekieli antoomwe azituuzyo zinji zyancico zyampongo abapoho tiilyakali tempele lipati lyakumuuya.\n11. Mumazuba aa Ezekieli, ino nkaambo nzi ncocatakali ciindi cakuti Leza ayubunune kasimpe kujatikizya tempele lipati lyakumuuya?\n11 Eeco citusololela kukaambo kabili Ezekieli ncaatakali kukonzya kulibona tempele lipati lyakumuuya: Tiicakaningasika ciindi cakuti Leza ayubunune kasimpe kali boobo. Amuyeeye kuti cilengaano ca Ezekieli kusaanguna cakaambwa kuba Juda ibakali mubuzike mu Babuloni. Bakali kweendelezyegwa a Mulawo wa Musa. Mbobwakali kuyoomanina buyo buzike, bakeelede kujokela ku Jerusalemu mpoonya akuubelesya Mulawo ooyo kujatikizya bukombi busalala kwiinda mukuyakulula tempele acipaililo candilyo. Mpoonya bakeelede kuzumanana kupa zipaizyo okuya, alimwi bakacita oobo kwamyaanda yamyaka iitandila kucisambomwe. Amuciyeeyele buyo mbobakali kukonzya kujatikizyigwa ba Juda ikuti cilengaano ca Ezekieli nocakabatondezya tempele lyakumuuya, lyalo mupaizi mupati mwaakaaba buumi bwakwe kacili cituuzyo, mpoonya zituuzyo zimbi zyoonse zyakazikulesyegwa! Ino mbuti mbobakali kukonzya kucimvwisya cilengaano cili boobo? Sena nocakapa kuti makanze aabo aakutobela Mulawo wa Musa amane? Mbuli lyoonse, Jehova ulayubununa kasimpe lelikke casika ciindi ceelede alimwi aciindi bantu bakwe nobalibambilide.\n12-14. Ino nkweendelana kuli buti kuliko akati katempele ndyaakabona Ezekieli alimwi abupanduluzi bwa Paulo bwatempele lyakumuuya? (Amubone kabbokesi kakuti “Matempele Aayiindene, Ziiyo Ziindene.”)\n12 Aboobo, ino nkweendelana kuli buti kuliko akati katempele lyamucilengaano ca Ezekieli alimwi abupanduluzi bwa Paulo bwatempele lyakumuuya? Amuyeeye kuti bupanduluzi bwa Paulo tiibwakayeeme aatempele lyamucilengaano ca Ezekieli; muciindi caboobo, bwakayeeme aatente lyakukombela lyamumazuba aa Musa. Masimpe kuti Paulo wakaamba zibeela zili mbozibede zyalo izyakali kujanika mutempele lya Solomoni alya Zerubabeli alimwi izyakaliko amutempele lyamucilengaano ca Ezekieli. Aboobo, inga twaamba kuti akati ka Ezekieli alimwi a Paulo, umwi aumwi wakabikkila maano kumbazu yiindene mukulemba kwabo. * Muciindi cakupandulula cintu comwe, nzyobakalemba zilagwasyanya. Munzila nzi?\n13 Tulakonzya kuyeeya kweendelana kuliko akati kazibalo zyobilo zyamu Bbaibbele munzila eeyi: Kuli Paulo, twiiya kujatikizya bubambe bwa Jehova bwakukomba, pele kuli Ezekieli, twiiya kujatikizya zyeelelo zyakukomba zya Jehova. Kutegwa atuyiisye kujatikizya bubambe bwabukombi busalala bwa Jehova, Paulo wakaamba ncozyaamba zibeela zyatempele lyakumuuya mbuli mupaizi mupati, zituuzyo, cipaililo alimwi a Busena Busalalisya. Pele kutegwa zyeelelo zya Jehova zisumpukide zyabukombi busalala zikankaizyigwe, tempele lyamucilengaano ca Ezekieli litupa kubona bumpiyompiyo mbotutakonzyi kuluba bwalo ibutugwasya kwiiya zinji kujatikizya zyeelelo zya Jehova.\n14 Aboobo, ino kucinca mukumvwisya kwesu kwaamba nzi kulindiswe? Tacaambi kuti cilengaano ca Ezekieli tacitugwasyi kapati mazuba aano. Ikutegwa tubone mbocitugwasya cilengaano, atubikkile maano kapati kubona mbocakabagwasya ba Juda basyomeka mumazuba aa Ezekieli alimwi akumbele.\nIno Cilengaano Cakali Kwaamba nzi Kuba Juda Baange?\n15. (a) Ino mulumbe nzi wabusinsimi iwakali mucilengaano ca Ezekieli? (b) Ino nkwiindana kuli buti nkotujana akati kacaandaano 8 cabbuku lya Ezekieli alimwi azyaandaano 40 kusikila ku 48 zyabbuku lya Ezekieli?\n15 Kutegwa tujane bwiinguzi bwamu Bbaibbele kumubuzyo ooyu, atulange-lange mibuzyo iikozyene iiccililene iiyootugwasya kubona icini ncocaamba. Wakusaanguna, ino mulumbe nzi wabusinsimi iwakali mucilengaano? Mubufwaafwi, mulumbe wakali wakuti bukombi busalala bwakali kuyoobukulusyigwa! Cakutadooneka eeci cakalisalede kuli Ezekieli. Wakalilembede kale mulumbe ooyu lino uuli mucaandaano 8 cabbuku lya Ezekieli, mwalo Jehova mwaakatondezya ciimo cisesemya molyakabede tempele mu Jerusalemu. Alimwi kweelede kuti Ezekieli wakalikkomene kulemba zinji kujatikizya kwiindana kukkomanisya, lino ikujanika muzyaandano 40 kusikila ku 48. Aawa tubona bukombi busalala ibutajisi busofwaazi buli boonse. Bukombi busalala oobu buleendelana acikozyanyo cibotu cakukomba Jehova kweelana a Mulawo wa Musa.\n16. Mbuti tempele lyamucilengaano ca Ezekieli mbolisinizya ncaakasinsima Isaya kakucili myaka iinda kumwaanda?\n16 Kutegwa bukombi bwa Jehova bubukulusyigwe kweelana ambobweelede kuba, bwakeelede kusumpulwa. Kakucili myaka iinda kumwaanda, musinsimi Isaya wakasololelwa amuuya kulemba kuti: “Kumamanino aamazuba aayo, cilundu caŋanda ya Jehova ciyakwiimikwa nji kwiindilila atala eeni aamalundu, alimwi ciyoosumpulwa kwiinda tulundu-lundu toonse.” (Is. 2:2) Isaya wakabonena limwi kuti bukombi busalala bwakali kuyoobukulusyigwa alimwi akusumpulwa, mbuli kuti buli atala aatulundu toonse. Pele lino, ino mpaali mpaakabede Ezekieli mucilengaano eeci icakazwa kuli Leza? Wakali “acilundu cilamfwu kapati,” kalanga ŋanda ya Jehova! (Ezk. 40:2) Aboobo, cilengaano ca Ezekieli cakasinizya kuti bukombi busalala bwakali kuyoobukulusyigwa.\nTempele ndyaakabona Ezekieli lyakali aacilundu, busena busumpukide (Amubone muncali 16)\n17. Amwaambe mubufwaafwi izili muzyaandaano 40 kusikila ku 48 zyabbuku lya Ezekieli.\n17 Atulange-lange mubufwaafwi kujatikizya Ezekieli ncaakabona akumvwa, kweelana ambokulembedwe muzyaandaano 40 kusikila ku 48 zyabbuku lya Ezekieli. Wakali kulangilila ciindi mungelo naakali kupima milyango, bwaanda, lubuwa, alimwi abusena busalala bwatempele. (Ezk. 40-42) Mpoonya kwakacitika cintu cikkomanisya: Kusika kwabulemu bwa Jehova atempele! Jehova wakapa lulayo kubantu bakwe ibakazangide, kubapaizi alimwi akuli basilutwe. (Ezk. 43:1-12; 44:10-31; 45:9-12) Ezekieli wakabona mulonga kaukunka kuzwa mubusena busalala, wakaleta buumi azilongezyo nowakakunkila mu Lwizi Lutajisi Buumi. (Ezk. 47:1-12) Alimwi wakabona nyika kwiigama kayaabanizyigwa muzibeela-beela zigaminide, bukombi busalala bwakali kucitilwa mucibeela cili kufwaafwi aakati kanyika. (Ezk. 45:1-8; 47:13–48:35) Ino cakali kwaamba nzi? Cakutadooneka, Jehova wakali kusyomezya bantu bakwe kuti bukombi busalala bwakali kuyoobukulusyigwa akusumpulwa. Wakali kuyooyilongezya ŋanda yakwe yakukombela kwiinda mukuba mulinjiyo, alimwi wakali kuyoopa kuti zilongezyo zikunke kuzwa kububambe oobu bwakukomba, ikuleta kuponesyegwa, buumi, alimwi akuti zintu kazyeenda cakuccililana munyika iibukulusyidwe.\nTempele ndyaakabona Ezekieli lyakatondezya mbwaakali kuyoobukulusya bukombi busalala Jehova (Amubone muncali 17)\n18. Sena tempele lyamucilengaano lyakeelede kubonwa kuti ncintu cini-cini cakacitika ncobeni? Amupandulule.\n18 Wabili, sena cilengaano cakeelede kubonwa kuti ncintu cini-cini cakacitika ncobeni? Peepe. Ezekieli alimwi abaangenyina aabo mbaakaambila cilengaano cakwe masimpe kweelede kuti bakabona mpoonya-mpoonya kuti tiibakeelede kucibona kuti ncintu cini-cini icakacitika ncobeni. Ino nkaambo nzi? Amuyeeye kuti Ezekieli wakabona tempele eeli “acilundu cilamfwu kapati.” Nokuba kuti eeco cakeendelana kabotu-kabotu abusinsimi bwa Isaya, tiicakali kweendelana abusena bugaminide bwatempele. Tempele lya Solomoni lyakali aa Cilundu ca Moriya mu Jerusalemu alimwi mpaabusena oobo mpolyakali kuyooyakilwa kumbele. Pele sena busena oobo bwakali “cilundu cilamfwu kapati”? Peepe. Alimwi buya, Cilundu ca Moriya cizingulukidwe amalundu aambi aayelene ancico kulampa naa kwiinda waawo. Kuyungizya waawo, busena boonse bwatempele ndyaakabona Ezekieli bwakali bupati kapati. Tempele eeli kalijisi amunyinza mupati iwakayakilidwe bwaanda, lyakali lipati cakuti tiilyakali kukonzya kukkwana atala lya Cilundu ca Moriya. Alimwi buya tiilyakali kukonzya kukkwana nokuba kusika moomo imwakali kugolela munyinza wamunzi wa Jerusalemu kuciindi ca Solomoni. Kunze lyaboobo, masimpe baange tiibakali kulangila kuti mulonga kuugama ulakonzya kukunka kuzwa mutempele alimwi akukunkila mu Lwizi Lutajisi Buumi, ooko nkowakali kuyooponya maanzi aayo aatakajisi buumi. Kaambo kamamanino nkakuti, mu Nyika Yakasyomezyedwe eeyo yamalundu, tiicakali kukonzyeka kwaapaula minyinza kabotu-kabotu akati kamisyobo kweelana ambokutondezyedwe mucilengaano. Aboobo cilengaano eeci taceelede kubonwa kuti ncintu cini-cini icakacitika ncobeni.\n19-21. Ino Jehova wakali kuyanda kuti cilengaano ca Ezekieli cibape kulimvwa buti bantu, alimwi ino nkaambo nzi ncocakali kukonzya kubapa kulimvwa boobo?\n19 Watatu, ino cilengaano cakeelede kubajatikizya buti bantu bamumazuba aa Ezekieli? Ciindi nobakali kuyeeya zyeelelo zisumpukide zyabukombi busalala zya Jehova, bantu bakeelede kufwa nsoni. Jehova wakaambila Ezekieli kuti ‘abapandulwide mbolibede tempele bamuŋanda ya Israyeli.’ Bupanduluzi bwa Ezekieli bwatempele eeli bwakeelede kusalala cakuti bana Israyeli mane buya bakeelede “kulanga-langa mbolibambidwe.” Ino nkaambo nzi bantu ncobakeelede kuzinzibala kuyeeya kujatikizya tempele eelyo? Mbubwenya mbotwabona, tiibakeelede kucita oobo akaambo kakuyanda kuliyaka. Muciindi caboobo, kaambo nkakuti, kweelana a Jehova mbwaakaambide kuti, “kutegwa bafwe nsoni akaambo kazinyonyoono zyabo.”—Amubale Ezekieli 43:10-12.\n20 Ino nkaambo nzi cilengaano eeci ncocakali kukonzya kwaajatikizya manjezyeezya aabantu babombe myoyo akubapa kumvwa nsoni? Amubone majwi ngaakaambilwa Ezekieli aakuti: “Omwanaamuntu, kobikkila maano, kolangisisya, alimwi koswiililisya zintu zyoonse nzyetiikwaambile kujatikizya malailile amilawo yatempele lya Jehova.” (Ezk. 44:5) Cakwiinduluka-induluka, Ezekieli wakamvwa kujatikizya malailile alimwi amilawo. (Ezk. 43:11, 12; 44:24; 46:14) Kanji-kanji Ezekieli awalo wakali kuyeezyegwa kujatikizya zyeelelo zya Jehova, noziba zipimyo zyabulamfwu bwakakokola ziluzi alimwi amabwe aakupimya aali kabotu. (Ezk. 40:5; 45:10-12; amweezyanisye Tusimpi 16:11.) Kayi, kwaziindi ziinda ku 50 mucilengaano eeci comwe, Ezekieli wakalemba mabala aamumwaambo wakusaanguna aamba “kupima” alimwi ‘aceelekelo’ amabala aambi aali mbuli yaaya!\n21 Ino Jehova wakali kubaambila nzi bantu bakwe naakali kubelesya mabala aakuti ceelekelo, mabwe aakupimya, milawo alimwi amalailile? Kulibonya kuti wakali kubayeezya cakukankaizya, kujatikizya kasimpe aaka kayandika kakuti: Jehova alikke nguweelede kubikka zyeelelo zyabukombi busalala. Aabo ibakaleya kuzyeelelo eezyo bakeelede kufwa nsoni. Aboobo, muunzila nzi cilengaano mocakayiisya ba Juda ziiyo izili boobo? Mucibalo citobela, tuyoolanga-langa zikozyanyo zimwi zigaminide. Kucita boobo kuyootugwasya kubona kabotu-kabotu cilengaano eeci cilibedelede ncocaamba kulindiswe mazuba aano.\nIno nkaambo nzi cilengaano catempele ncocakali kukonzya kupa kuti bantu babombe myoyo bamvwe nsoni? (Amubone muncali 19-21)\n^ munc. 4 Tempele lyakumuuya mbubambe bwa Jehova bwabukombi busalala ibuyeeme acituuzyo cacinunuzyo ca Jesu Kristo. Tulizyi kuti lyakatalika mu 29 C.E.\n^ munc. 12 Mucikozyanyo, Paulo wakabikkila kapati maano kumupaizi mupati amulimo wakwe mu Buzuba Bwakumanya Milandu. (Heb. 2:17; 3:1; 4:14-16; 5:1-10; 7:1-17, 26-28; 8:1-6; 9:6-28) Pele mucilengaano ca Ezekieli, mupaizi mupati kunyina naambwa nobuba Buzuba Bwakumanya Milandu.\nIno ninzila nzi nguba-uba njotuyanda kubelesya ciindi notubandika tempele lyamucilengaano ca Ezekieli?\nIno nkaambo nzi ncotutacaambi limbi kuti Ezekieli wakabona tempele lipati lyakumuuya eelyo mwaapostolo Paulo ndyaakapandulula mukuya kwaciindi?\nKujatikizya Ezekieli alimwi abaangenyina, ino mulumbe nzi wabusinsimi iwakaliko kujatikizya cilengaano catempele?


Luyando Abululami Muchiindi ChamaIsrayeli | Ngaziyakulinda Yakwiiya\n‘Ulayandisya bululami akubeteka chakutasaluula. Nyika izwide luyando lwaJehova lutamani.’—INT. 33:5.\n1-2. (a) Niinzi nchituyanda toonse? (b) Nchiichili choonzyo nchitulaacho?\nTOONSE tulakuyanda kulimvwa katuyandwa abamwi. Alubo tulakuyanda kujatwa kabotu. Kuti chiindi chiingi bantu kabatatutondeezyi luyando akutatujata chabululami, tulakonzya kulimvwa katutagwasyi.\n2 Jehova ulizi kuti tulakuyanda kutondeezegwa luyando akujatwa chabululami. (Int. 33:5) Eezi zipa kuti tube aachoonzyo chakuti Leza wesu ulatuyanda akuti uyanda kuti tujatwe munzila iili kabotu. Makani aaya ali aantanganana kuti twayeeyesesya Mulawu Jehova ngwaakapede chisi chamaIsrayeli kabelesya Musa. Kuti kuli kukataazikana mumoyo, tukumbila kuti ulange-lange Mulawu waMusa * mbuutondeezya Jehova mbali aandaba abantu bakwe.\n3. (a) Kweendelana amajwi aali muli BaRoma 13:8-10, twiiyaanzi kuti twabala Mulawu waMusa? (b) Njiili mibuzyo iyoosandulwa muchiiyo eechi?\n3 Chiindi nitubala atala aMulawu waMusa, tuziba mbalimvwa Leza wesu uuli aaluyando, Jehova. (Bala BaRoma 13:8-10.) Muchiiyo eechi, tulalanga-langa milawu miche njibakapegwa maIsrayeli akusandula mibuzyo iitobela: Nkamboonzi nitukonzya kwaamba kuti Mulawu waMusa wakayeeme muluyando? Nkamboonzi nitukonzya kwaamba kuti Mulawu ooyu wakali kusungwaazya bantu kuti kabatondeezya bululami? Bantu bakali kuzulwida bakeelede kuutobelezya biyeni Mulawu ooyu? Alubo mbaani kapati bakali kukwabililwa aMulawu? Nsandulo zyamibuzyo eeyi zilakonzya kutuumbulizya, kutupa bulangilizi akuti tuswene afwiifwi aTaateesu uuli aluyando.—Inc. 17:27; Rom. 15:4.\nMULAWU WAMUSA WAKAYEEME MULUYANDO\n4. (a) Nkamboonzi nitukonzya kwaamba kuti Mulawu waMusa wakayeeme muluyando? (b) Kweendelana amajwi aali muli Matayo 22:36-40, njiili milawu Jesu njakaamba?\n4 Tulakonzya kwaamba kuti Mulawu waMusa wakayeeme muluyando nkaambo zintu zyoonse Jehova nzyachita ziyeeme muluyando. (1 Joh. 4:8) Milawu yoonse yakali muMulawu waMusa Jehova njaakapanga, yakayeeme mumilawu iibili mipati, wakuyanda Leza akuyanda basimayakilane. (Lev. 19:18; Dt. 6:5; bala Matayo 22:36-40.) Nkinkaako, tulangilila kuti mulawu umwi awumwi mumilawu iili 600 ayimwi iili kkumi yakali kupanga Mulawu, ituyiisya atala aluyando lwaJehova. Atulange-lange zimwi zikozyano.\n5-6. Jehova uyanda kuti bantu bakwetene bachiteenzi alubo niinzi Jehova nzyabona? Amba chikozyano.\n5 Syomeka kumuntu ngukwetenaawe alubo usanine bana bako. Jehova uyanda kuti bantu bakwetene kabayandana akuti luyando lwabo lutamani pe. (Matl. 2:24; Mt. 19:3-6) Bumambi nchiimwi chazibi zipati loko umwi nchakonzya kubisizya ngwakwetenaawe. Nkinkaako, mulawu wachi7 muMilawu Iili Kkumi, wakali kukasya kuchita bumambi. (Dt. 5:18) Kuchita bumambi ‘nkubisizya Leza’ alubo nkutondeezya kuba aalunya mulukwatano. (Matl. 39:7-9) Kuti umwi mulukwatano wachita bumambi, ngwakwetenaawe ulakonzya kumvwa machise mumoyo kwaminyaka myiingi.\n6 Jehova ulaandaba ambubeendelezyania bantu bakwetene. Wakali kuyandisya kuti bakayintu bachiIsrayeli kabajatwa kabotu. Mwaalumi wakali kulemeka Mulawu, wakali kumuyanda mukayintu wakwe alubo taakali kumuleka akaambo katwaambo twabuyo. (Dt. 24:1-4; Mt. 19:3, 8) Pesi kuti kwaba mapenzi mulukwatano, mpawo mwaalumi wasala kuti balekane, mwaalumi wakeelede kupa mukayintu wakwe lugwalo lwakulekana. Lugwalo oolu lwakali kukwabilila mukayintu kuti atapegwi mulandu wakuchita bwaamu. Alubo, katanamupa lugwalo oolu, mulumi wakeelede kubona baalu bamumuunzi. Kuchita oobu kwakali kupa kuti baalu bajane mweenya wakugwasilizya bakwetene kuti batalekani. Jehova taakali kunjilila pe chiindi choonse kuti mwaalumi muIsrayeli walekana amukayintu wakwe akaambo katwaambo twabuyo. Pesi wakali kwiibona misozi yamukayintu ooyo alubo wakali kukumvwa kuchiswa moyo kwamukayintu ooyo.—Malk. 2:13-16.\n(Langa fuka 7-8) *\n7-8. (a) Jehova wakalayilila kuti bazyali bachiteenzi? (Langa chifanikisyo chili aachivumbyo.) (b) Nziizili zyiiyo nzitwiiya?\n7 Alubo Mulawu utondeezya kuti Jehova ulaandaba abana. Jehova taakalayilila bazyali kuti bayanduule ziyandikana zyabana babo luzutu pesi akuti babagwasye kuba abweenzinyina buli kabotu aanguwe. Bazyali bakeelede kubelesya chiindi chabo kuti bagwasye bana babo kuti bamvwisisisye Mulawu waJehova akuti bamuyande. (Dt. 6:6-9; 7:13) Kamwi kaambo kakali kupa kuti Jehova abape mulandu maIsrayeli nkakuti, bakali kubajata munzila yalunya bana babo. (Jer. 7:31, 33) Bazyali teebakeelede kubona bana babo mbuuli chintu nchibakonzya kubelesya kufumbwa mbubayanda pesi bakeelede kubabona mbuuli lukono, kachili chipo chiyandikana chizwa kuli Jehova.—Int. 127:3.\n8 Zyiiyo: Jehova ulayibona nzila bakwetene mbubeendelezyania. Uyanda kuti bazyali bayande bana babo alubo uyoobabeteka akaambo kanzila njibabajataayo bana babo.\n9-11. Nkamboonzi Jehova naakapa mulawu uukasya kweemuzya?\n9 Uteemuzyi. Mulawu wamamanino muMilawu Iili Kkumi, wakali kukasya kweemuzya naakuti kuyanda chintu chawumwi. (Dt. 5:21; Rom. 7:7) Jehova wakapa mulawu ooyu kuti ayiisye bantu bakwe chiiyo chiyandikana chakuti, bakwabilile myoyo yabo, chaamba nzibayeeya ambubalimvwa. Jehova ulizi kuti michito mibi isaanguna kayili mizeezo mibi akulimvwa munzila iitali kabotu. (Tus. 4:23) MuIsrayeli wakali kuzumizya kuti mizeezo mibi ikomene mumoyo wakwe, wakali kupa kuti atabajati munzila yaluyando bamwi. Muchikozyano, Mwaami Davida wakawida mukakole aaka. Kumatalikilo, wakali muntu uuli kabotu. Pesi aali chimwi chiindi, wakeemuzya mukayintu wamuntu. Kuchita oobo kwakapa kuti achite chibi. ( Jak. 1:14, 15) Davida wakachita bumambi, wakeezya kweena mulumi wamuntu akupa kuti ajayigwe.—2 Sam. 11:2-4; 12:7-11.\n10 Jehova wakali kuziziba kuti muIsrayeli watyola mulawu wakweemuzya nkaambo ulazibona zili mumoyo. (1 Mak. 28:9) Mulawu wakali atala akweemuzya, wakali kugwasya bantu baLeza kuti batantamuke mizeezo yakali kupa kuti bachite zintu zibi. Zilaantanganana kuti Jehova nguTaateesu uuli aluyando alubo musongo!\n11 Zyiiyo: Jehova ubona zyiingi kumuntu kutali mbaboneka aanze luzutu. Ulatubona mbutubede choonzyo mumoyo. (1 Sam. 16:7) Taakwe mizeezo, mbutulimvwa naakuti michito njatakonzyi kubona. Ulazibona zibotu nzituchita alubo utusungwaazya kuti katuzichita chiindi choonse. Pesi uyanda kuti tubone akutantamuka mizeezo mibi kayitanaba michito mibi.—2 Mak. 16:9; Mt. 5:27-30.\nMULAWU WAKALI KUSUNGWAAZYA BULULAMI\n12. Mulawu waMusa utuyiisyaanzi?\n12 Kuyungizya waawo, Mulawu waMusa utuyiisya kuti Jehova uyandisya bululami. (Int. 37:28; Is. 61:8) Leza utubikkila chikozyano chitondeezya mbutweelede kubeendelezya bamwi. Jehova wakali kubalongezya maIsrayeli chiindi nibakali kuswiilila milawu njaakabapede. Pesi bakali kunjila mumapenzi chiindi nibakali kuleka kuswiilila milawu yakwe iiluleme. Atulange-lange imwi milawu iibili iili muMilawu Iili Kkumi.\n13-14. Milawu iibili yakusaanguna iili muMilawu Iili Kkumi yakali kusungwaazyaanzi alubo kuswiilila milawu eeyo kwakali kubagwasya biyeni maIsrayeli?\n13 Komba Jehova alikke. Milawu yakusaanguna iibili iili muMilawu Iili Kkumi, yakali kutondeezya kuti maIsrayeli bakeelede kukomba Jehova alikke alubo yakali kubachenjezya kuti batakombi zifanikisyo. (Kul. 20:3-6) Milawu eeyi teeyakali kugwasya Jehova pe. Pesi yakabikkilidwe kuti igwasye bantu bakwe. Chiindi bantu bakwe nibakali kukkala kabasyomekede kulinguwe, bakali kuzwidilila. Pesi nibakali kukomba baleza bazimwi zisi, bakali kunjila mumapenzi.\n14 Yeeya atala abantu bakuKkenani. Bakali kukomba zifanikisyo zitaponi kutali Leza wakasimpe, muumi. Eezi zyakapa kuti batabi aabulemu. (Int. 115:4-8) Mubukombi bwabo, bakali kulijata munzila iisesemya mumakani aakoonana akupayizya bana babo munzila iiyoosya. Munzila iikozyenie, chiindi maIsrayeli nibakali kuleka kuswiilila milawu yaJehova akusala kukomba zifanikisyo, zyakali kupa kuti babule bulemu alubo mpuli zyabo zyakali kunjila mumapenzi. (2 Mak. 28:1-4) Bantu bakali kuzulwida teebakachili kwaatobelezya pe malayilile aaJehova aali atala abululami. Teebakali kwaabelesya kabotu manguzu aabo alubo bakali kubadyaaminina bantu bakatalikwe manguzu abakatakwabilidwe. (Ezk. 34:1-4) Jehova wakabuzya maIsrayeli kuti wakali kuyoobabeteka bantu bakali kubajata munzila iitali kabotu banakazi abana bakatakwabilidwe. (Dt. 10:17, 18; 27:19) Kubbazu limwi, Jehova wakali kubalongezya bantu bakwe chiindi nibakali kusyomeka kulinguwe anibakali kuchitilana munzila yabululami.—1 Bam. 10:4-9, NW.\nJehova ulatuyanda alubo ulabona chiindi nituba mumapenzi akaambo kakujatwa munzila iitaluleme (Langa fuka 15)\n15. Nziizili zyiiyo nzitwiiya atala aJehova?\n15 Zyiiyo: Tatweelede kumupa mulandu Jehova chiindi bantu baamba kuti balamukomba, nibaleka kuswiilila malayilile aakwe anibanjila mumapenzi. Pesi Jehova ulatuyanda alubo ulabona chiindi nituba mumapenzi akaambo kakujatwa munzila iitaluleme. Nga wamvwa kuchisa zyiindilide nituswaana machise kwiinda mbalimvwa mukayintu chiindi mwanaakwe natamvwide kabotu. (Is. 49:15) Nikuba kuti Leza tanjilili chakufwambaana pesi muchiindi chakwe cheelede, uyoobabeteka bantu batayandi kuchincha akaambo kakubajata munzila iitali kabotu bamwi.\nMULAWU WAMUSA WAKEELEDE KUBELESEGWA BIYENI?\n16-18. Mulawu waMusa wakali kubeleka muzyiimo zili zyabuumi alubo nziizili zyiiyo nzitwiiya?\n16 Mulawu waMusa wakali kubeleka muzyiimo zyiingi zyamaIsrayeli, nkinkaako kwakali kuyandikana kuti baalumi bakasalidwe, kababeteka bantu baJehova munzila iiluleme. Bakali amulimu wakulanga-langa makani aali atala abukombi, kutamvwanana ayimwi milandu. Atubone zikozyano zitobela.\n17 MuIsrayeli wakali wajaya umwi, teezyakali kwaamba kuti anguwe wakeelede kujayigwa. Baalu bamumuunzi wakulimbabo, bakeelede kulanga-langa zyachitika kuti babone kuti weelede kujayigwa na. (Dt. 19:2-7, 11-13) Alubo, baalu bakali kubeteka makani aasiyene-siyene azintu zichitika mubuumi, ziswaanizya kutamvwanana akaambo kalubono amulukwatano. (Kul. 21:35; Dt. 22:13-19) Chiindi baalu nibakali kutondeezya bululami achiindi maIsrayeli nibakali kuswiilila Mulawu, boonse bakali kugwasigwa alubo chisi chabo chakali kupa kuti Jehova alemekwe.—Lev. 20:7, 8; Is. 48:17, 18.\n18 Zyiiyo: Zintu zyoonse nzituchita mubuumi zilayandikana kuli Jehova. Uyanda kuti tutondeezye bululami akuyanda bamwi. Alubo ulazibona nzitwaambuula anzituchita, nikuba nituli atulikke.—Heb. 4:13.\n19-21. (a) Baalu ababetesi bakeelede kubajata biyeni bantu baLeza? (b) Mulawu waMusa wakali kubakwabilila biyeni bantu alubo nziizili zyiiyo nzitwiiya?\n19 Jehova wakali kuyanda kukwabilila bantu bakwe kuti bataswaanizigwi mumichito mibi yakali kuchitwa azisi zyakabazyungulukide. Nkinkaako, wakali kuyanda kuti baalu ababetesi babelesye Mulawu munzila yabululami. Nikuba boobo, bantu bakali amulimu wakubeteka, teebakeelede kubajata chalunya bantu baLeza. Pesi bakeelede kuyanda bululami.—Dt. 1:13-17; 16:18-20.\n20 Jehova uli aluzyalo kubantu bakwe, nkinkaako wakabikka milawu iibakwabilila kuti batajatwi munzila iitaluleme. Muchikozyano, muMulawu, kwakali malayilile aatondeezya kuti muntu taakeelede kutamikizya mweenzinyina. Sikutamikizigwa, wakali acheelelo chakuziba uumutamikizya. (Dt. 19:16-19; 25:1) Alubo katanajanwa kuti uli amulandu, bakamboni babili bakeelede kupa bumboni. (Dt. 17:6; 19:15) Pesi kutegwani amuIsrayeli wachita mulandu mpawo wabonwa amuntu uumwi luzutu? Taakeelede kuyeeya kuti takajanwi kali amulandu. Jehova wakali kuzibona nzyachita muntu ooyo. Mumpuli, mawisi akapedwe bweendelezi pesi bwakali aampubugolela. Kuti kwaba kumwi kutamvwanana mumpuli, baalu bamumuunzi bakali amulimu wakulanga-langa makani aayo akumaninsya kaambo aako.—Dt. 21:18-21.\n21 Zyiiyo: Jehova nchikozyano chibotu nkaambo zintu zyoonse uzichita munzila yabululami. (Int. 9:7) Ulabalongezya bantu batobela zyeelelo zyakwe pesi ubapa mulandu bantu bataabelesyi kabotu manguzu ngibapedwe. (2 Sam. 22:21-23; Ezk. 9:9, 10) Bamwi balakonzya kuchita zintu zibi akubonekaanga tababetekwi pe pesi kuti chiindi chaJehova chasika, ulababeteka. (Tus. 28:13, NW) Kuti teebachincha, bayooziba mbaawamba majwi aakuti “cilayoosya kuwida mumaanza aa-Leza muumi.”—Heb. 10:30, 31.\nMBAANI KAPATI BAKALI KUKWABILILWA AMULAWU?\nNibakali kulanga-langa makani aakutamvwanana, baalu bakeelede kutobelezya chikozyano chaJehova chaluyando abululami (Langa fuka 22) *\n22-24. (a) Mbaani kapati bakali kukwabililwa aMulawu alubo twiiyaanzi atala aJehova? (b) Njiili nchenjezyo iijanika muli Kulonga 22:22-24?\n22 Mulawu wakali kukwabilila kapati bantu bakatali kukonzya kulikwabilila, bali mbuuli bamuchaala, bamukabafu abakali kuzwa kuli zimwi zisi. Babetesi bamaIsrayeli bakabuzigwa kuti: “Mutapilinganyi kubetekwa kweelede mweenzu naba mucaala, azyakusama zyamukamufu mutazitoli cakusyomezyanya.” (Dt. 24:17) Jehova wakali kubatondeezya luyando lupati, bantu bakatali kukonzya kulikwabilila muchilawu. Alubo wakali kubapa mulandu bantu bakali kubajata munzila iitali kabotu.—Bala Kulonga 22:22-24.\n23 Alubo Mulawu wakali kukwabilila bamumpuli kuti batabi amulandu wakuswaanana mumakani aakoonana mumpuli. (Lev. 18:6-30) MaIsrayeli teebakeelede kuba amaboneno ngibakali aawo bantu bamuzisi zyakabazyungulukide, bakali kuzumizya michito eeyi pesi bantu baJehova bakeelede kwiibona mbuuli chintu chisesemya, mbuuli Jehova mbayibona.\n24 Zyiiyo: Jehova uyanda kuti bantu bazulwida babatondeezye luyando bantu mbibeendelezya. Tayiyandi pe milandu iili atala amakani aakoonana alubo uyanda kuti boonse, kapati bantu balangilwaansi, bakwabililwe akuti bajatwe munzila yabululami.\nMULAWU “NCIMVWULE BUYO CAZINTU ZIBOTU ZIBOOLA”\n25-26. (a) Nkamboonzi nitukonzya kwaamba kuti luyando abululami zili mbuuli muuya ngutuyoya abuumi? (b) Tuyooyiyaanzi muchiiyo chitobela muzyiiyo eezi zitobelana?\n25 Luyando abululami zili mbuuli muuya ngutuyoya abuumi, tazikonzeki pe kuti chimwi chijanike chimwi kachitawo aanyika. Kuti twaba aachoonzyo chakuti Jehova utujata munzila yabululami, kumuyanda kwesu kulasima. Alubo kuyanda Leza azyeelelo zyakwe ziluleme, kupa kuti tube achiyandisyo chakuyanda bamwi akubajata munzila yabululami.\n26 Mulawu waMusa wakali kugwasya maIsrayeli kuti babe abweenzinyina buli kabotu aJehova. Nikuba boobo, Mulawu teewakachili kubeleka pe Jesu naakazuzikizya Mulawu alubo mubusena bwawo, kwakaba chimwi chintu chisumpukide. (Rom. 10:4) Mwaapostolo Pawulu wakapandulula kuti Mulawu “ncimvwule buyo cazintu zibotu ziboola.” (Heb. 10:1, NW) Chiiyo chitobela muzyiiyo eezi zitobelana, chiyoozipandulula zimwi zintu eezyo zibotu ambuluyandikana luyando abululami mumbungano yachiKristu.\nMULAWU WAMUSA UTONDEEZYA BIYENI:\nKuti Jehova ulabayanda bantu bakwe?\nKuti Jehova ulabuyanda bululami?\nJehova mbababona bantu batakonzyi kulikwabilila?\n^ par 5 Chiiyo eechi nchakusaanguna muzyiiyo zine zitobelana, zipandulula kuti nkamboonzi nituli aachoonzyo chakuti Jehova ulaandaba andiswe. Zyiiyo zitatu zyasyaala, zinooli muNgaziyakulinda yamuMay 2019. Zyiiyo eezyo zinooli amitwe iitobela, “Luyando Abululami Mumbungano YachiKristu,” “Luyando Abululami Kuti Teetwajatwa Kabotu” awuti “Kuumbulizya Bantu Bakajatwa Chalunya.”\n^ par 2 BUPANDULUZI BWAMABALA: Milawu iili 600 ayimwi myiingi Jehova njaakapa maIsrayeli kabelesya Musa, yaambwa kuti “Mulawu,” “Mulawu waMusa” naakuti “milawu iili kkumi.” Kuyungizya waawo, mabbuku aamuBbayibbele aakusaanguna aali 5 (Matalikilo kusika kuli Deuteronomo) aambwa kuti Mulawu. Chimwi chiindi bbala eeli lilabelesegwa kwaamba Magwalo oonse aachiHebbrayo.\n^ par 60 CHIFANIKISYO CHILI ACHIVUMBYO: Jehova wakali kuyanda kuti bana balimvwe kabakwabilidwe kwiinda mukukomezegwa akuyiisigwa abazyali babo\nBUPANDULUZI BWAZIFANIKISYO: Nibalikulibambila chakulya, mukayintu wachiIsrayeli ulikuyooma abana bakwe basimbi. Kusule, wisi ulikuyiisya mwanaakwe mulombe kuvuba mbelele.\n^ par 64 BUPANDULUZI BWAZIFANIKISYO: Baalu bali aamulyango wamuunzi, balikugwasya mukamufu amwanaakwe batajatwa kabotu awumwi sikuuzya.


Levitiko 3 IBBAIB63 - Na muntu waleta cipaizyo - Bible Search\nLevitiko 2 Levitiko 4\n1-Na muntu waleta cipaizyo cakutontozya, na wapaizya iŋombe, munyama ngwaletela Jehova, nanka poho nanka impwizi, abe uutakwe kampenda. 2-Elyo abike ijanza lyakwe amutwe wacipaizyo, acijaye ku mulyango watente lyambunganino. Abalo bapaizi, bana ba-Aroni, basansaile bulowa koonse koonse cakuzyunguluka cipaililo. 3Lino mucipaizyo cakwe cakutontozya agwisye cituuzyo cakutentela Jehova: lufuko amafuta oonse aamumala, 4ansa zyobile amafuta aazyo, aabambene acikungu, alulyaŋanga lwamuni; ezi zyoonse azigwisye antoomwe ansa. 5-Lino bana ba-Aroni bazitente acipaililo atala lyacituuzyo cakutenta atala lyankuni zili amulilo. Ncipaizyo citentwa cili abweema bubotu bwakubotezya Jehova.\n6-Na cipaizyo cakwe cakutontozya ncaletela Jehova nimbelele na impongo, nanka sipule nanka impwizi, alete iitakwe kampenda. 7Na waleta kabelele kakupaizya, akapaizye kunembo lya-Jehova. 8Abike ijanza lyakwe amutwe wacipaizyo cakwe, acijaye kunembo lyatente lyambunganino. Lino bana ba-Aroni basansaile bulowa koonse koonse cakuzyunguluka cipaililo. 9Lino mucipaizyo cakwe cakutontozya agwisye cituuzyo cakutentela Jehova: mafuta aaco, amucila woonse buyo kunyungwida munsi amoongola, alufuko amafuta oonse aamumala, 10ansa zyobile amafuta aazyo aabambene acikungu, alulyaŋanga lwamuni; ezi zyoonse azigwisye antoomwe ansa. 11-Mupaizi azitente acipaililo, zibe cilyo citentelwa Jehova.\n12Na cipaizyo cakwe nimpongo, acituule kunembo lya-Jehova. 13Abike ijanza lyakwe amutwe waya aijaye kunembo lyatente lyambunganino. Lino bana ba-Aroni basansaile bulowa bwayo koonse koonse cakuzyunguluka cipaililo. 14Lino agwisye mulinjiyo cituuzyo cakutentela Jehova: lufuko amafuta oonse aamumala, 15ansa zyobile amafuta aazyo aabambene acikungu, alulyaŋanga lwamuni; ezi zyoonse azigwisye antoomwe ansa, 16-mupaizi azitente acipaililo, zibe zitentwa zili abweema bubotu bwakubotezya, Mafuta oonse ngaa-Jehova. 17-Ngumulao walyoonse mumazyalani aanu oonse mumakalilo aanu oonse: cilatondwa kulya mafuta na musiya.


Ino Nkuukuli Nkobabede Bamatata Besu?\nSena Mwakaijana Kale Inzila Iisololela Kubuumi Butamani?\nAMUBALE MU Abbey Acholi Afrikaans Amharic Ateso Attié Aukan Baoule Bassa (Cameroon) Batak (Karo) Bissau Guinean Creole Boulou Bété Chichewa Chitonga Cibemba Damara Douala Edo English French Ga Haitian Creole Igbo Indonesian Italian Jula Kiluba Kinyarwanda Kisonge Kwanyama Lhukonzo Lingala Luganda Luo Medumba Ngangela Nyungwe Nzema Oromo Portuguese Rutoro Shona Sidama Spanish Swahili Tigrinya Tiv Twi Urhobo Venda Wolaita Xhosa Yacouba Yoruba\n1, 2. Ino ncinzi bantu banji ncobasyoma kujatikizya baabo ibafwide?\nITUULUNZUMA twabantu mu Afulika basyoma kuti lufwu taali ngamamanino abuumi pe, pele nkucinca buyo naa ninzila yakwiinda kuya kukuponena kubusena bumbi. Ibanji bayeeya kuti bamawisi bafwide bakalonga kuzwa munyika iilibonya akuya kunyika iitalibonyi, kuzwa munyika yabantu akuya kunyika yamyuuya.\n2 Aaba bamatateesu naa mizimo yabamatateesu, isyomwa kuti mbabafwutula alimwi akugwasya mikwasyi yabo kuti izwidilile anyika. Kweelanaa muzeezo ooyu, mizimo yabamatateesu mbalongwe basinguzu ibakonzya kupa butebuzi bubotu, kusumpula bukkale bubotu alimwi akutukwabilila kumapenzi. Ikuti naa mizimo eeyi tiiyabikkilwa maano naa yabisyilwa, kwaambwa kuti ilakonzya kuleta mapenzi—kuciswa, bucete alimwi antenda.\n3. Muunzila nzi bantu bamwi mobakomba mizimo yabamawisi?\n3 Ibantu bapona balacita milimo imwi yakulemeka zilengwa zyabo alimwi akubamba cilongwe cibotu amizimo. Eezi zilengwa zilalibonya ikapati mumadilwe mubuzuba bwakuzikka, balaa kubucesya pungwe alimwi amubuzuba bwamweesyo. Alimwi ikukomba bamatateesu kulalibonya munzila zimbi. Mucikozyanyo, bamwi bantu kabatanatalika kunywa bukoko, basaanguna kutila naa kupiila tukoko tusyoonto ansi ikutilila bamawisi bakafwa. Alimwi, icakulya nocajikwa, cimwi cakulya cilasiigwa mucibiya kutegwa mizimo yamawisi yasika icijane cakulya.\n4. Ino ncinzi bantu banji ncobasyoma kujatikizya buumi?\n4 Bamwi basyoma kuti bantu baumi balijisi muuya uutafwi uuzumanana kupona mubili wafwa. Ikuti muntu kapona bukkale bubotu, muuya wakwe waambwa kuti wiinka kujulu naa kuparadaiso, pele kuti muntu kapona bukkale bubyaabi, muuya weelede kuyoopenzegwa muhelo. Ibantu kanjikanji balakabikka kaambo aaka antoomwe kuzilegwa zyansiku zisyomwa. Mucikozyanyo, zimwi ziindi mumilumbe yamause iijanika mumuteende mwalo mokwaambilizigwa madilwe mbwaaya kweendelezyegwa azikombelo, kulaambwa kuti muntu “wazabuka” naa “waya kuli bamawisi.” Lusyoma oolu loonse luyeeme akaambo kakuti buumi naa muuya ulazumanana kupona mubili wafwa. Ino ncinzi Bbaibbele ncolyaamba kujatikizya makani aaya?\nBuumi Alimwi a Muuya\n5, 6. Ino ibbala lyakuti buumi lyaamba nzi kweelanaa Bbaibbele mbolyaamba?\n5 Ibbaibbele litondezya kuti buumi tacili cintu cimwi icili mukati kamuntu pe; muntu mwini kumugama muumi. Mucikozyanyo, Leza naakamulenga Adamu, “wakaba muumi.” (Matalikilo 2:7) Adamu tanaakapegwa cintu cimwi cuumi pe; walo ngowakali muumi nkokuti imuntu uupona.\n6 Aboobo, tubala kuti zintu zyuumi zilazyalwa. (Matalikilo 46:18) Zilalya alimwi zilakonzya kuliimya kulya. (Levitiko 7:20; Intembauzyo 35:13) Zilalila alimwi akuwizuka. (Jeremiya 13:17; Jona 2:7) Zintu zyuumi zilakonzya kubbigwa, kutobezyegwa alimwi akwaangwa nsimbi. (Deuteronomo 24:7; Intembauzyo 7:5; 105:18) Amwi ma Bbaibbele asandulula bbala eeli mumwaambo wakusaanguna kuti “buumi” mutupango ooto, kakuli ambi abelesya mabala aakuti “cintu,” “cilenge” naa “muntu.” Oonse aamba buyo cintu comwe.\n7. Ino tupango nzi ituli mu Bbaibbele tutondezya kuti buumi bulakonzya kufwa?\n7 Mbwaanga buumi caamba muntu, ciindi muntu naafwa, buumi bulafwa. Ibbuku lya Ezekieli 18:4 lyaamba kuti: “Muntu uubisya, ngonguwe uuyoofwa.” Alimwi, Incito 3:23 yaamba kuti: “Muntu woonse uutakooyooswiilila musinsimi oyo uyoofwidilila, takoonoociliko kubantu.” Aboobo buumi tacili cintu cimwi cizumanana kupona mubili wafwa pe.\n8. Ino muuya uuli mubantu ninzi?\n8 Imuuya tacikozyanyi abuumi pe. Mubantu, muuya ninguzu zyabuumi zibagwasilizya kubeleka milimo iiyandika kutegwa kabapona. Muuya uuli mbuli magesi. Imagesi alakonzya kupa nguzu ziyandika zyakukonzya kuzingulusya faani muŋanda naa ikupa kuti filiji kaibeleka, pele faani taikonzyi kufwunta muya ilikke alimwi ayalo filiji tiikonzyi kutontozya zintu ilikke pe. Ncimwi buyo, muuya wesu utugwasya kubona, kumvwa alimwi akuyeeya. Pele muuya lwawo kuugama tuukonzyi kucita neciba comwe akati kazintu eezyo kakunyina meso, matwi alimwi abongo. Nkakaambo kaako, Ibbaibbele ncolyaambila boobu kumuntu: “Muuya wakwe wazwa, ulabweeda kubulongo; mubuzuba obo mbubonya makanze aakwe oonse alamana.”—Intembauzyo 146:4.\n9. Ncinzi buumi alimwi amuuya ncozitaciti?\n9 Aboobo kweelanaa Bbaibbele, buumi alimwi amuuya tazizwi mumubili ciindi muntu nafwa akuzumanana kupona mubusena bwamyuuya pe.\nCiimo Cabantu Bafwide\n10. Ino ncinzi Bbaibbele ncolyaamba kujatikizya ciimo cabantu bafwide?\n10 Aboobo ino bafwide bali muciimo nzi? Mbwaanga Jehova ngonguwe wakalenga bantu, ulizi cicitika kulindiswe twafwa. Ijwi lyakwe liyiisya kuti bafwide tabaponi, tabakonzyi kumvwa, kubona, kukanana naa kuyeeya kufwumbwa cintu. Ibbaibbele lyaamba kuti:\n“Bafwide tabezi cintu niciba comwe”—Mukambausi 9:5.\n“Taakwe milimo niiba miyeeyo neluba luzibo nebuba busongo mukabanda moyoonjila.”—Mukambausi 9:10.\n11. Ino ncinzi Jehova ncaakamwaambila Adamu naakabisya?\n11 Amuyeeye Bbaibbele ncolyaamba kujatikizya muzyali wesu mutaanzi, Adamu. Jehova wakabumba Adamu kuzwa “[ku]bulongo bwaansi.” (Matalikilo 2:7) Ikuti Adamu naakatobela mulawo wa Jehova, naakakkala kukabe kutamani anyika mulukkomano. Pele, Adamu wakatyola mulawo wa Jehova, eelyo cisubulo lwakali lufwu. Nkuukuli Adamu nkwaakaunka naakafwa? Leza wakamwaambila kuti: ‘Uyoopiluka kunyika, nkaambo mulinjiyo mowakagwisigwa, nkaambo uli bulongo buyo, akooko kubulongo nkoelede kupilukila.’—Matalikilo 3:19.\n12. Ino ncinzi cakacitika kuli Adamu naakafwa?\n12 Nkuukuli Adamu nkwaakabede Jehova katanamubumba kuzwa kubulongo? Tanaakaliko pe. Tanaakali kupona. Aboobo Jehova naakaamba kuti Adamu wakali ‘kuyoopiluka kubulongo,’ Wakali kupandulula kuti Adamu alimwi wakali kuyooba cintu citaponi, mbubonya mbuli bulongo. Adamu taakwe naakapona munyika yamyuuya. Taakwe ‘naakazubukila’ kubusena bwamyuuya yabamawisi. Taakwe nakaunka kujulu naa kuhelo pe. Wakapilukila kuciimo cakutapona; wakaleka kubako.\n13. Ino ncinzi cicitika kubantu alimwi akubanyama nobafwa?\n13 Sena bantu boonse cilabacitikila mbubwenya oobo? Inzya. Ibbaibbele lipandulula kuti: “[Bantu alimwi abanyama] boonse balaya kubusena bomwe. Bakazwa kubulongo, alimwi balapiluka kubulongo.”—Mukambausi 3:19, 20.\n14. Mbulangizi nzi mbobajisi bantu bafwide?\n14 Ibbaibbele lisyomezya kuti Leza uyoobusya bantu bafwide boonse kubuumi muparadaiso anyika. (Johane 5:28, 29; Incito 24:15) Pele ciindi eeco cicili kumbele. Kwaciindi cino, balifwide. (Johane 11:11-14) Mbwaanga tabakonzyi kutugwasya naa kutucisa, tatweelede kubayoowa naa kubakomba pe.\n15, 16. Mbuti Saatani mbwasola kucenga bantu kutegwa basyome kuti bafwide tabafwide ncobeni?\n15 Imuzeezo wakuti tatufwi ncobeni nkubeja buyo kuli mukumwaigwa a Saatani. Ikutegwa abazule bantu abubeji oobu, walo alimwi amadaimona aakwe basola kupa bantu muzeezo wakuti, kuciswa alimwi amapenzi aamwi ziletwaa myuuya yabantu bafwide. Masimpe kuti mapenzi amwi aletwaa madaimona kwaagama buya. Alimwi cili masimpe kuti amwi mapenzi taaletwi amadaimona pe. Pele, taali masimpe kuti mapenzi alakonzya kuboola kuzwa kulibaabo bafwide.\n16 Alimwi kuliimbi nzila madaimona mbwaasola kupa bantu kuyeeya kuti eeco Bbaibbele ncolyaamba kujatikizya lufwu cililubide. Alasola kweena bantu kuyeeya kuti bakababona bantu bafwide alimwi akwaambaula ambabo. Madaimona alacita oobo kwiinda muzilengaano, ziloto, mubasondi naa munzila zimbi. Nokuba boobo, bantu mbobakanana limwi tabali baabo bafwide pe, pele madaimona alo alicengeezya kuba bantu aabo bakafwa. Nkakaambo kaako Jehova ulabasinganya kapati basondi alimwi abaabo babuzya makani kubafwu.—Deuteronomo 18:10-12; Zekariya 10:2.\nIbafwide Tabakonzyi Kutugwasya\nImwami wakali ampuwo kapati ku West Africa wakafwa mu 1990. Wakajisi bamakaintu bosanwe alimwi abana banji. Wakalijisi makwebo obilo aakali kumuletela mali manji kapati.\nNaakafwa mwami, ibanamukwasyi bakazitobela kabotu zilengwa nzyobakali kusyoma kuti ziyakulemeka muuya wakwe. Bamakaintu bakwe bakasama zisani zyisiya, bakapulunganya masusu aabo, bakali kulya buyo asyoonto alimwi tiibakali kusamba. Bakalila alimwi bakoomoka kwamazuba aali ciloba nobakamana kuzikka. Kuzwa waawo, kweelanaa zilengwa zyakubusena ooko, banamukwasyi boonse antoomwe abasazinyina bakabungana kupobwe lyakaandaano—ipobwe kwalo kujanika zyakulya, zyakunywa alimwi akuzyana.\nMasimpe, ikuti mwami naakali kukonzya kucita boobo, naakakonzya kukwabilila alimwi akuuleleka mukwasyi wakwe ngwaakali kuyandisya! Pele eeco taakwe nocakacitika pe. Makwebo kunyina naakacili kucita kabotu. Banamukwasyi bakali kuzwangana amakani aakukona, aboobo mukuya kwaciindi bakaandaana. Aboobo mpulazi mpati yamwami yakazwide bantu banji, lino kusyeede buyo bantu basyoonto.\nIbafwide Tabakonzyi Kutucisa Pe\nMumunzi umwi ku Nigeria, imwaalumi wakafwa alimwi akuzikkwa. Mpoonya, imukaintu wamwaalumi ooyu wakasyoma ciloto cakuti mulumaakwe wakali kwiiyanda nkoloko yakwe. Aboobo mukaintu ooyu wakabweza nkoloko akuya kwiivwukkila munsi-munsi acuumbwe cakwe.\nCakusisikizya, imulombwana wazina lya Dunikan wakaivwumbulula nkoloko eeyi alimwi wakaibelesya kwamyaaka iili mbwiibede kusikila limwi yafwa. Taakwe cintu cibyaabi cakamucitikila pe. Ikuti sikwaazwa naakalijisi nguzu zyakulwana bantu baumi, masimpe naakamusubula wakabba nkoloko yakwe kucuumbwe cakwe!\nKabbokesi: Ino nzyakuluula nzi zitondezya kuti bantu bafwide tabakonzyi kutugwasya naa kutupenzya?\nCIIYO 1 Sena Zikombelo Zyoonse Ziyiisya Kasimpe?\nCIIYO 2 Mbuti Mbomunga Mwaiya Kasimpe Kujatikizya Leza?\nCIIYO 3 Mbaani Bakkala Mubusena Bwamyuuya?\nCIIYO 4 Ino Nkuukuli Nkobabede Bamatata Besu?\nCIIYO 5 Ikasimpe Kujatikizya Masalamuzi Alimwi Abulozi\nCIIYO 6 Sena Leza Ulazizumina Zikombelo Zyoonse?\nCIIYO 7 Mbaani Bakomba Cakasimpe?\nCIIYO 8 Amucikake Cikombelo Cakubeja; Akutobela Cikombelo Cakasimpe\nCIIYO 9 Mulakonzya Kugwasyigwa Acikombelo Cakasimpe Kukabe Kutamani!\nMabala Amusale naa muyanda kukkopa zyakamwaigwa Sena Mwakaijana Kale Inzila Iisololela Kubuumi Butamani?\nIno Soul Ninzi?\nIno Ncinzi Cicitika Nomwafwa?


Matalikilo 41 IBBAIB63 - Lino niyakamana myaka yobile - Bible Search\nMatalikilo 40 Matalikilo 42\nJosefa mbwaakapandulula ziloto zya-Farao\n1Lino niyakamana myaka yobile iizwide, Farao wakalota. Muciloto cakwe kaimvwi kumbali lyalwizi. 2Nkabela omo mulwizi mwakazwa iŋombe impwizi zili musanu azibili. Zyakali kweebeka, amibili yazyo yakalineneede. Nkabela kazicela akati kamatete. 3Lino kusule lyazeezyo mwakazwa mulwizi azimwi zili musanu azibili. Zyakali zibi, amibili yazyo yakalikotede. Nkabela kaziimvwi kumbali lyazitaanzi kunkomwe yalwizi. 4Elyo iŋombe ezyo zili musanu azibili zibi zikotede zyakalya iŋombenyina zili musanu azibili izyakeebeka akuneneya. Mpawo Farao wakasinsimuka. 5Alimwi wakoona, walota lwabili, wabona makunka aamaila aali musanu aabili aasyuuka akuba lyomwe, alisikide, mabotu. 6Nkabela kusule lyayaayo kwakamena aamwi makunka aali musanu aabili, aapuputide, aajayidwe muuwo wakujwe. 7Lino makunka aapuputide akalya makunka aasikide mabotu. Mpawo Farao wakasinsimuka, wajana kuti nciloto. 8-Lino nibwakaca, moyo wakwe wakapenga, aboobo wakatuma, waita boonse bacape ba-Egepita abasongo boonse. Basike, Farao wakabalwiida ciloto cakwe, pele katakwe naba omwe iwakakonzya kucipandulula.\n9Mpawo mupati wabakutausi wakaambila Farao kuti, Sunu ndaibaluka kubisya kwangu. 10-Ciindi eciya Farao naakakalalila balanda bakwe akutwaanga muntolongo muŋanda yasilutwe wabatabilizi, mebo amupati wabajisi, 11-twakalota ziloto toonse tobile mubusiku bomwe. Umwi aumwi wakalota ciloto cipandululwa bumbi. 12-Lino oko nkutwakabede kakuli umwi mulombe mu-Hebrayo, mulanda wasilutwe wabatabilizi. Ngonguwe wakatupandulwida ziloto zyesu akutwaambila umwi aumwi mbucaamba ciloto cakwe. 13-Nkabela makani akaba ncobeni mbubonya mbwaakatupandulwida. Mebo ndakaboozegwa mumilimo yangu pele mweenzuma wakaanzikwa.\n14-Mpawo Farao wakatuma mulazyo wakwiita Josefa, nkabela bakafwambaana kumugwisya muntolongo, Naakamana kulinyoola akusama zimbi, wakeza kuli-Farao. 15-Elyo Farao wakaambila Josefa kuti, Ndalota ciloto, pele taakwe uukonzya kundipandulwida. Lino ndamvwa aanduwe kuti, wamvwa buyo ciloto, ulakonzya kucipandulula. 16-Mpawo Josefa wakavwiila Farao kuti, Teensi ndime pe, pele Leza nguuyoopandulwida Farao kabotu. 17Lino Farao wakaambila Josefa kuti, Muciloto cangu ndakaliimvwi ankomwe yalwizi. 18Omo mulwizi mwakazwa iŋombe impwizi zili musanu azibili, zineneede, zili aziwa zibotu, zyaakucela akati kamatete. 19Lino kusule lyazeezyo mwakazwa impwizi azimwi zili musanu azibili, zikotede, zili aziwa zibi, ziyuminide loko amibili yazyo. Nsikwe nendakabona iŋombe zibi zili boobu munyika yoonse ya-Egepita. 20Mpawo iŋombe zikotede zibi zyakalya iŋombe zitaanzi zili musanu azibili zineneede. 21Nekubaboobo zimane biyo kuzilya, teekwakazibwa kuti zyazilya pe, nkaambo ziwa zyezyo zyakacili zibi mbubonya mbozyakabede akutaanguna, Elyo ndakasinsimuka. 22Ndakalota ci lo to acimwi, ndabona makunka aamaila aali musanu aabili akuba lyomwe. Akalisikide, mabotu. 23Alimwi kusule lyayaayo kwakawayula makunka aali musanu aabili aapuseme, aaputide, aajayidwe amuuwo wakujwe. 24-Nkabela makunka aapuputide akalya makunka aali musanu aabili mabotu, Lino ndakalwiida bamucape, pele katakwe iwakakonzya kundipandulwida.\n25-Mpawo Josefa wakaambila Farao kuti, Ciloto ca-Farao ncimwi buyo. Leza watondezya Farao ncayoocita. 26Iŋombe zili musanu azibili zibotu nkukuti myaka iili musanu aibili, aalo makunka aali musanu aabili nkukuti myaka iili musanu aibili, nkaambo ciloto ncimwi buyo. 27-Alimwi iŋombe zili musanu azibili zikotede zibi izyakasyaalila kuzwa nkukuti myaka iili musanu aibili, aalo makunka aali musanu aabili aapuputide aabijide kumuuwo wakujwe nkukuti myaka iili musanu aibili yanzala. 28Mbubonya mbundaambila Farao kale, Leza watondezya Farao ncayoocita. 29Kuyoosika myaka iili musanu aibili yaceo cipati munyika yoonse ya-Egepita, 30-elyo kusule lyayeeyo kuyoosika myaka iili musanu aibili yanzala; ceo coonse ciyoolubwa munyika ya-Egepira, nkaambo inzala iyoomanisya nyika. 31Ceo taci-kooyooyeeyegwa limbi munyika nkaambo kanzala iiyoosyaalila, nkaambo iyoobija loko. 32Alimwi ciloto mbucakaindululwa tobile kuli-Farao, nkukuti makani abambwa kuli-Leza, nkabela Leza ulafwambaana kwaacita. 33Nkaambo kako Farao alangaule muntu musongo uucenjede, amubike kuti aendelezye nyika ya-Egepita. 34Alimwi Farao abike basilutwe moonse munyika, kuti batole cipanzi casanu camicelo yanyika ya-Egepita mumyaka iili musanu aibili yaceo. 35Babungike zilyo zyoonse zyamyaka eyi mibotu iiti sike, balondole maila mumaanza aa-Farao kuti kube zilyo muminzi, babike kumbali. 36Zilyo ezyo ziyoobeda nyika ciyobozyo, ciligwe mumyaka iili musanu aibili yanzala iiyoosika kucisi ca-Egepita, kuti nyika itafwidilili kunzala.\nJosefa mbwaakaba mweendelezi wa-Egepita\n37Lino aya majwi akabota mumeso aa-Farao amu meso aabalanda bakwe boonse. 38-Nkabela Farao wakaambila balanda bakwe kuti, Sa cilakonzeka kujana muntu aumwi uli mbuli oyu uuli a-Muuya wa-Leza? 39Farao wakaambila Josefa kuti, Mbuli Leza mbwaakuzibya aya makani oonse, ncobeni taakwe musongo uucenjede mbuli nduwe. 40-Uyooendelezya iŋanda yangu abantu bangu boonse baleelede kulibamba mbubonya mboamba. Mubwami luzutu njooba mupati kwiinda nduwe. 41-Alimwi Farao wakaambila Josefa kuti, Bona! Ndakubika kuti ube mweendelezi wanyika yoonse ya-Egepita. 42-Mpawo Farao wakagwisya kanwenwe kakujanza lyakwe akukasamika ajanza lya-Josefa, alimwi wakamusamika zyakusama zyabuluba akubika munkonde wangolida munsingo yakwe. 43Nkabela wakamutansika munkalaki yabili njaakajisi, nkabela bakali koongolola kubusyu bwakwe kuti, Amukotame! Mbuboobo mbwaakamubika kuti aendelezye nyika yoonse ya-Egepita. 44Alimwi Farao wakaambila Josefa kuti, Ndime Farao. Ncobeni taakwe muntu uuyoonyampula ijanza lyakwe nanka kuulu kwakwe munyika yoonse ya-Egepita cita wazumina yebo. 45Nkabela Farao wakaulika Josefa izina lya-Zafenati-Panea, alimwi wakamupa Asenati mwana musimbi wa-Potifera mupaizi waku-Oni kuti amukwate. Aboobo Josefa wakali kuya bweendeenda munyika yoonse ya-Egepita,\n46-Josefa kali amyaka iili makumi otatwe naakanjila mumilimo kuli-Farao mwami wa-Egepita. Elyo Josefa naakazwa kuli-Farao wakali kuya bweendeenda munyika yoonse ya-Egepita. 47Lino mumyaka iili musanu aibili yaceo nyika yakapa zilyo zinji loko. 48Nkabela wakabungika zilyo zyoonse zyamyaka iili musanu aibili yaceo munyika ya-Egepita, walondola zilyo muminzi. Kuminzi yoonse zilyo zyamyuunda iiengelede munzi wakazilondola mulinguwo. 49-Josefa wakalondola maila manji loko mbuli musenga wakunkomwe yalwizi, mane lumwi wakaleka kwaabala, nkaambo kaatacibaliki.\n50-Lino mwaka wanzala nowatakaina kusika, Josefa wakazyalilwa bana bobile balombe mbaakamuzyalila Asenati mwana musimbi wa-Potifera mupaizi wa-Oni. 51Nkabela mwana mutaanzi Josefa wakamuulika izina lya-Manase, nkaambo wakati, Leza wandilubya mafwabi aangu oonse aluzubo loonse lwataata. 52Amwana wabili wakamuulika izina lya-Efraimu, nkaambo wakati, Leza wandizyazya munyika yakufwaba kwangu.\n53Cibe ciindi, myaka iili musanu aibili yaceo camu nyika ya-Egepita yakamana, 54-amyaka iili musanu aibili yanzala yakatalika, mbubonya mbuli Josefa mbwaakaamba. Lino kakuli inzala muzisi zyoonse, pele munyika yoonse ya-Egepita kakuli zilyo. 55-Bantu boonse ba-Egepita nibakafwa inzala, bantu bakalilila zilyo kuli-Farao, nkabela Farao wakaambila baEgepita boonse kuti, Kamuya kuli-Josefa; kufumbwa ncaamba amucicite. 56-Elyo inzala niyakaba koonse koonse kunyika, Josefa wakajalula mavuko oonse, waabila ba-Egepita zilyo. Inzala yakakataazya loko munyika yaEgepita. 57-Alimwi bantu bakuzisi zyoonse bakasika ku-Egepita kuzoosunza kuli-Josefa, nkaambo inzala yakakomena munyika yoonse.


Buumi bupya kwiinda mukubbapatizyigwa muli Kristo (1-11)\nMutalekeli cibi kweendelezya mumibili yanu (12-14)\nKuleka kuba bazike bacibi, kuba bazike ba Leza (15-23)\nCakuvwola cacibi—ndufwu; Cipego ca Leza—mbuumi (23)\n6 Aboobo ino twaambe nzi? Sena tuzumanane kubisya ikutegwa luzyalo lwa Leza luvwule? 2 Peepe! Mbwaanga twakafwa kucibi,+ ino mbuti mbotukonzya kuzumanana kupona mucibi?+ 3 Naa sena tamuzyi kuti swebo toonse notwakabbapatizyigwa muli Kristo Jesu+ twakabbapatizyigwa mulufwu lwakwe?+ 4 Aboobo twakazikkwa anguwe kwiinda mulubbapatizyo lwesu mulufwu lwakwe,+ kutegwa mbuli Kristo mbwaakabusyigwa kuzwa kubafwu kubulemu bwa Usyi, mbubonya oobo andiswe tweelede kupona buumi bupya.+ 5 Nkaambo ikuti naa twakamantana anguwe mulufwu luli mbuli lwakwe,+ nkokuti masimpe tuyookamantana alimwi anguwe mububuke buli mbuli bwakwe.+ 6 Nkaambo tulizyi kuti buntu bwesu bwakaindi bwakagagailwa anguwe acisamu,+ ikutegwa mubili wesu mubi kautacikwe nguzu+ alindiswe akuti tutazumanani kuba bazike bacibi.+ 7 Nkaambo muntu ooyo iwafwa waangununwa kucibi* cakwe. 8 Kunze lyaboobo, ikuti katufwide a Kristo, tusyoma kuti tuyoopona alimwi anguwe. 9 Nkaambo lino tulizyi kuti mbwaanga Kristo wakabusyigwa kubafwu,+ takonzyi kufwa alimwi pe;+ lufwu talucikwe nguzu kulinguwe pe. 10 Nkaambo lufwu ndwaakafwa, wakafwa buyo ciindi comwe kukabe kutamani kuti agusye cibi,+ pele buumi mbwapona, uponena Leza. 11 Mbubonya buyo andinywe, amulibone kuti mulifwide kucibi, pele kuti mulapona kuli Leza kwiinda muli Kristo Jesu.+ 12 Aboobo, mutalekeli cibi kuzumanana kweendelezya mbuli mwami mumibili yanu iifwa+ ikutegwa kamutobela zisusi zyanjiyo. 13 Alimwi mutazumanani kwaaba mibili yanu* kucibi kaili zilwanyo zyakutalulama, pele amulyaabe kuli Leza mbuli bantu baumi ibakabusyigwa kuzwa kubafwu, alimwi amwaabe mibili yanu* kuli Leza kaili zilwanyo zyabululami.+ 14 Mutalekeli cibi kuba simalelaanu mbwaanga tamweendelezyegwi amulawo pe,+ pele mweendelezyegwa aluzyalo lwa Leza.+ 15 Ino twaambe nzi? Sena tweelede kubisya akaambo kakuti tatweendelezyegwi amulawo pele tweendelezyegwa aluzyalo lwa Leza?+ Peepe! 16 Sena tamuzyi kuti, ikuti naa kamulyaaba kumuntu umwi mbuli bazike bamvwida, nkokuti muli bazike bamuntu ooyo ngomuswiilila?+ Aboobo ikuti kamuli bazike bacibi+ muyootambula lufwu,+ pele ikuti kamuli bazike bakuswiilila muyootambula bululami. 17 Pele aalumbwe Leza kuti nokuba kuti mwakali bazike bacibi, mwakaziswiilila kuzwa ansi aamoyo injiisyo eezyo nzyomwakapegwa. 18 Inzya, mbwaanga mwakaangununwa kucibi,+ mwakaba bazike babululami.+ 19 Akaambo kakubula nguzu kwamibili yanu, ndibelesya majwi ngobazyi kabotu bantu; nkaambo mbubonya ciindi cimwi mbomwakaaba zizo zyanu cakumaninina kuti mube bazike kubusofwaazi akububi kutegwa mucite buyo bubi, lino amwaabe zizo zyanu cakumaninina kamuli bazike kubululami kutegwa mube bantu basalala.+ 20 Nkaambo nomwakali bazike bacibi, mwakalaangulukide kucita zintu zitaluleme. 21 Ino micelo nzi njomwakali kuzyala kuciindi eeco? Nzintu eezyo lino izimuusya nsoni. Nkaambo mamanino aazintu eezyo ndufwu.+ 22 Pele lino akaambo kakuti mwakaangununwa kucibi akuba bazike ba Leza, imicelo njomuzyala mbusalali,+ eelyo kumamanino mbuumi butamani.+ 23 Nkaambo cakuvwola cacibi ndufwu,+ pele cipego ncapa Leza mbuumi butamani+ kwiinda muli Kristo Jesu Mwami wesu.+\n^ Naa “wajatilwa cibi; walekelelwa cibi.”\n^ Mu Chigiriki, “zizo zyanu.”


Intembauzyo 136 | Bbaibbele lili a Intaneti | Bbaibbele lya Busanduluzi Bwanyika Mpya\nLuyando lwa Jehova lutamani lunooliko lyoonse\nJulu anyika zyakalengwa cabusongo (5, 6)\nFarao wakafwa mu Lwizi Lusalala (15)\nLeza ulabayeeya batyompedwe mumoyo (23)\nCakulya cazilenge zyoonse zipona (25)\n136 Amumulumbe Jehova, nkaambo mubotu;+Luyando lwakwe lutamani nkoluli lyoonse mane kukabe kutamani.+ 2 Amumulumbe Leza wabaleza,+Nkaambo luyando lwakwe lutamani nkoluli lyoonse mane kukabe kutamani. 3 Amumulumbe Mwami wabami,Nkaambo luyando lwakwe lutamani nkoluli lyoonse mane kukabe kutamani. 4 Walo alikke nguucita zintu zigambya,+Nkaambo luyando lwakwe lutamani nkoluli lyoonse mane kukabe kutamani.+ 5 Wakalenga majulu cabusongo,*+Nkaambo luyando lwakwe lutamani nkoluli lyoonse mane kukabe kutamani. 6 Wakayala nyika atala aamaanzi manji,+Nkaambo luyando lwakwe lutamani nkoluli lyoonse mane kukabe kutamani. 7 Wakalenga mimuni mipati,+Nkaambo luyando lwakwe lutamani nkoluli lyoonse mane kukabe kutamani, 8 Izuba kuti kalyeendelezya masyikati,+Nkaambo luyando lwakwe lutamani nkoluli lyoonse mane kukabe kutamani, 9 Mwezi anyenyeezi kuti kazyeendelezya masiku,+Nkaambo luyando lwakwe lutamani nkoluli lyoonse mane kukabe kutamani. 10 Wakajaya bana bataanzi kuzyalwa bamu Egepita,+Nkaambo luyando lwakwe lutamani nkoluli lyoonse mane kukabe kutamani. 11 Wakagusya bana Israyeli akati kabana Egepita,+Nkaambo luyando lwakwe lutamani nkoluli lyoonse mane kukabe kutamani, 12 Ajanza lyanguzu akuboko+ kutandabede,Nkaambo luyando lwakwe lutamani nkoluli lyoonse mane kukabe kutamani. 13 Wakaandaanya Lwizi Lusalala muzibeela zyobilo,*+Nkaambo luyando lwakwe lutamani nkoluli lyoonse mane kukabe kutamani. 14 Wakapa kuti bana Israyeli bazabuke akati kandulo,+Nkaambo luyando lwakwe lutamani nkoluli lyoonse mane kukabe kutamani. 15 Wakanyikizya Farao ampi yabasikalumamba bakwe mu Lwizi Lusalala,+Nkaambo luyando lwakwe lutamani nkoluli lyoonse mane kukabe kutamani. 16 Wakasololela bantu bakwe munkanda,+Nkaambo luyando lwakwe lutamani nkoluli lyoonse mane kukabe kutamani. 17 Wakanyonyoona bami bapati,+Nkaambo luyando lwakwe lutamani nkoluli lyoonse mane kukabe kutamani. 18 Wakajaya bami basinguzu,Nkaambo luyando lwakwe lutamani nkoluli lyoonse mane kukabe kutamani, 19 Sihoni+ mwami wabana Amori,Nkaambo luyando lwakwe lutamani nkoluli lyoonse mane kukabe kutamani, 20 Alimwi a Ogi+ mwami waku Basani,Nkaambo luyando lwakwe lutamani nkoluli lyoonse mane kukabe kutamani. 21 Wakapa nyika yabo kuti ibe lukono,+Nkaambo luyando lwakwe lutamani nkoluli lyoonse mane kukabe kutamani, 22 Lukono lwa Israyeli mubelesi wakwe,Nkaambo luyando lwakwe lutamani nkoluli lyoonse mane kukabe kutamani. 23 Wakatuyeeya notwakali mumapenzi,+Nkaambo luyando lwakwe lutamani nkoluli lyoonse mane kukabe kutamani.+ 24 Wakazumanana kutuvwuna kuli basinkondoma,+Nkaambo luyando lwakwe lutamani nkoluli lyoonse mane kukabe kutamani. 25 Ulazipa cakulya zilenge zyoonse zipona,+Nkaambo luyando lwakwe lutamani nkoluli lyoonse mane kukabe kutamani. 26 Amumulumbe Leza wamajulu,Nkaambo luyando lwakwe lutamani nkoluli lyoonse mane kukabe kutamani.\n^ Naa “cabupampu.”\n^ Mu Chihebrayo, “muzibeela-beela.”


24 Lino Jesu wakali mulweendo kuzwa kutempele, pele basikwiiya bakwe bakamusikila kuti bamutondezye mayake aatempele. 2 Mukubaingula wakati: “Sena tamuzibwene zyintu zyoonse eezyi? Ncobeni ndimwaambila kuti: Taakwe bbwe liyoocaala aano atala aabbwenyina kakunyina kukolomonwa.” 3 Kakkede aa Cilundu ca Maolifa, basikwiiya bakamusikila kumbali akumubuzya kuti: “Kotwaambila, Ino ndilili zyintu eezyi noziyooba alimwi ncinzi ciyooba citondezyo cakubako kwako acamamanino aabweende bwazyintu?” 4 Eelyo mukwiingula Jesu wakabaambila kuti: “Amulangisye kuti kutabi uumweena, 5 nkaambo banji bayooboola muzyina lyangu kabati, ‘Ndime Kilisito,’ eelyo baya kweena banji. 6 Muyoomvwa nkondo mumasena aali afwaafwi alimwi amasena aali kule; pele nywebo mutakayoowi. Nkaambo zyintu eezyi zyeelede kucitika, pele mamanino taanasika. 7 “Nkaambo cisi ciyoobukila cisinyina abwami buyoobukila bwaminyina, alimwi kuyooba nzala amizuzumo yanyika mumasena aaindene-indene. 8 Zyintu zyoonse eezyi ngamatalikilo aamapenzi aali mbuli kumyongwa kwamukaintu uuyanda kutumbuka. 9 “Mpoonya bantu bayoomunjizya mumapenzi alimwi akumujaya, alimwi muyoosulwa amisyobo yoonse akaambo kazyina lyangu. 10 Kunze lyaboobo, ibanji bayoolebwa akwaaba umwi amweenzinyina alimwi bayoosulana. 11 Alimwi basinsimi bakubeja banji bayoobuka akweena banji, 12 alimwi akaambo kakuvwula kwabubi, luyando lwabantu banji luyoomana. 13 Pele ooyo uuliyumya kusikila kumamanino nguuyoofwutulwa. 14 Alimwi makani mabotu aa Bwami aaya ayookambaukwa munyika yoonse kuti bukabe bumboni kumisyobo yoonse, mpoonya mamanino ayoosika. 15 “Aboobo, mwaakubona cisesemyo cinyonyoona icakaambwa kwiinda mumusinsimi Daniyele kaciimvwi mubusena busalala (ooyo uubala abelesye bupampu), 16 mpoonya aabo bali mu Judaya bakatalike kutijila kumalundu. 17 Muntu uuli aciluli caŋanda atakaseluki kuzyi kuzwisya zyintu muŋanda yakwe, 18 awalo muntu uuli mumuunda atakapiluki kuŋanda kuyoobweza cisani cakwe caatala. 19 Maawe kubakaintu bamitide abaabo banyonsya bana kumazuba aayo! 20 Kamuujisi kupaila kutegwa kutija kwanu kutakabi ciindi camupeyo naa mubuzuba bwa Sabata, 21 nkaambo kuciindi eeco kuyooba mapenzi mapati aatanacitikide kuzwa kumatalikilo aanyika kusikila sunu, alimwi kunyina naayooba limbi pe. 22 Mubwini, ccita kuti mazuba aayo akafwiinsyigwe, kunyina muntu uukonzya kuyoofwutuka, pele akaambo kabasale imazuba aayo ayoofwiinsyigwa. 23 “Alimwi ikuti umwi akamwaambile kuti, ‘Amubone! Ngooyu Kilisito,’ naa, ‘Nguulya!’ Mutakasyomi pe. 24 Nkaambo ba Kilisito bakubeja abasinsimi bakubeja bayoobuka akucita zitondezyo zipati azyintu zigambya kutegwa naa cakonzyeka bakabeene nobaba basale. 25 Amubone! Ndamucenjezyela limwi. 26 Aboobo, ikuti bantu bamwaambila kuti, ‘Amubone! Uli munkanda,’ mutaunki pe; alimwi naa bati, ‘Amubone! Uli mukati kaŋanda,’ mutasyomi pe. 27 Nkaambo mbubonya mbuli lulabo mbolulaba kuzwa kujwe akumunika kusikila kumbo, akubako kwa Mwana wamuntu mbokuyooba. 28 Kufwumbwa kuli mutunta, ooko nkobayoobungana antoomwe basikwaze. 29 “Mbwaayoomanina buyo mapenzi aakumazuba aayo, izuba liyoosizyigwa amwezi taukamuniki alimwi nyenyeezi ziyooloka kuzwa kujulu, anguzu zyakujulu ziyoozungaanizyigwa. 30 Mpoonya citondezyo ca Mwana wamuntu ciyoolibonya kujulu, eelyo bantu bamisyobo yoonse anyika bayoolyuuma acamba akulila alimwi bayoobona Mwana wamuntu kaboola mumakumbi aakujulu kajisi nguzu abulemu bupati. 31 Alimwi uyootuma bangelo bakwe akulila kupati kwamweembo, eelyo bayoobunganya basale antoomwe kuzwa kumbazu zyone, kuzwa kumagolelo amwi aajulu kusikila kuli ambi. 32 “Lino amwiiye kaambo aaka kuzwa kucikozyanyo camukuyu: Mboyatalikila buyo kusyuuka mitabi yanguwo akuba amatuvwu, mulazyiba kuti mainza ali afwaafwi. 33 Mbubonya buyo, mwaakubona zyintu zyoonse eezyi, amukazyibe kuti uli afwaafwi, uli amulyango. 34 Ncobeni ndimwaambila kuti izyalani eeli talikooyoomana kusikila zyintu zyoonse eezyi zikacitike. 35 Julu anyika ziyoomana, pele majwi aangu kunyina naayoomana pe. 36 “Kujatikizya buzuba oobo alimwi aciindi, kunyina uuzizyi pe, nobaba bangelo kujulu naba Mwana, pele Taata alikke. 37 Nkaambo mbubonya mazuba aa Nowa mbwaakabede, akwalo kubako kwa Mwana wamuntu mbokuyooba. 38 Nkaambo mbubonya mbuli kumazuba aayo Zambangulwe kalitanaboola, mbobakali kulya akunywa, baalumi kukwata abakaintu kukwasyigwa kusikila mubuzuba Nowa mbwaakanjila mubwato, 39 pele tiibakabikkila maano kusikila Zambangulwe lyakaboola akubatola boonse, mbubonya oobo mbokuyooba kubako kwa Mwana wamuntu. 40 Lino baalumi bobilo banooli mumuunda: Omwe uyootolwa mpoonya umwi uyoosiigwa; 41 bamakaintu bobilo banooziya aziyo: Omwe uyootolwa mpoonya umwi uyoosiigwa. 42 Aboobo amulangile, nkaambo tamuzyi buzuba Mwami wanu nayooboola. 43 “Pele kamuzyiba kuti: Ikuti mwiniŋanda naakalizyi ciindi mubbi ncaakali kuboola, naatakoona akulekela mubbi kunjila muŋanda yakwe. 44 Aboobo andinywe amulibambile, nkaambo aciindi ncomutayeeyeli, Mwana wamuntu ulaboola. 45 “Ino mubwini, nguni muzike musyomesi uucenjede ooyo Simalelo wakwe ngwaakasala kulanganya babelesi bamuŋanda yakwe, kuti kabapa cakulya cabo aciindi ceelede? 46 Ulikkomene muzike ooyo ikuti Simalelo wakwe aakusika akamujane ulacita oobo! 47 Ncobeni ndimwaambila kuti, Uyoomusala kulanganya lubono lwakwe loonse. 48 “Pele ikuti muzike mubi ooyo mumoyo wakwe waamba kuti, ‘Simalelo wangu wamuka,’ 49 mpoonya watalika kuuma bazikenyina akulya akunywa abakolwi, 50 Simalelo wamuzike ooyo uyooboola mubuzuba mbwatayeeyeli alimwi aciindi eeco ncatazyi, 51 eelyo uyoomusubula acisubulo cipati alimwi akumusowela ooko kujanwa basikuupaupa ameso. Nkonkuko nkwayoolilila akulumina ntwino.


Milimo 1 | Bbaibbele Lili a Intaneti | Bbaibbele lya Busanduluzi Bwanyika Mpya\n1 Ooyandwa Teyofilo, mubbuku lyakusaanguna ndakalemba zyintu zyoonse Jesu nzyaakacita akuyiisya, 2 kusikila buzuba mbwaakatolwa kujulu, naakamana kupa malailile kwiinda mumuuya uusalala kubatumwa mbaakasala. 3 Naakamana kupenga, wakalitondezya kali muumi kuli baaba kwiinda mubumboni bunji busalede. Bakamubona mazuba oonse aali makumi one alimwi wakali kubapandulwida Bwami bwa Leza. 4 Alimwi naakabungene ambabo wakabapa malailile aaya: Mutazwi mu Jelusalemu pe, pele kamuzumanana kulindila ceeco Taata ncaakasyomezya, eeco ncomwakamvwa kulindime; 5 nkaambo ncobeni Johane wakali kubbapatizya amaanzi, pele nywebo muyoobbapatizyigwa amuuya uusalala kakutanainda mazuba manji kuzwa sunu. 6 Nobakabungana, bakamubuzya kuti: “O Mwami, sena ulapilusya Bwami ku Isilayeli aciindi cino?” 7 Wakati kuli mbabo: “Tacili kulindinywe kuzyiba ziindi naa mazuba ngabikkide Taata munguzu zyakwe mwini; 8 pele muyootambula nguzu waakusika alindinywe muuya uusalala, alimwi muyooba bakamboni bangu mu Jelusalemu, mu Judaya moonse amu Samaliya, alimwi mane akusikila kumagolelo aanyika.” 9 Naakamana kwaamba zyintu eezyi, kabalangilila wakatolwa kujulu eelyo kkumbi lyakamuvwumba tanaakacili kulibonya kuli mbabo. 10 Eelyo nobakali kulanga kujulu naakacili kuunka, mpoonya aawo ibaalumi bobilo ibakasamide zisani zituba bakaima munsi lyabo, 11 akwaamba kuti: “Nobaalumi bamu Galilaya, nkaambo nzi ncomwiimvwi kamulanga kujulu? Ooyu Jesu iwatambulwa kujulu kuzwa kulindinywe uyooboola mbubonya oobu mbomwamubona kaunka kujulu.” 12 Mpoonya bakapiluka ku Jelusalemu kuzwa kucilundu citegwa Cilundu ca Maolifa, ikweendwa buyo musinzo wamubuzuba bwa Sabata* kuzwa ku Jelusalemu. 13 Aboobo nobakasika, bakaunka muŋanda yamujulu oomo mobakali kukkala; kwakali Petulo, Johane, Jakobo, Anduleya, Filipo, Tomasi, Batolomayo, Matayo, Jakobo mwana wa Alifayo, Simoni musungu, alimwi a Judasi mwana wa Jakobo. 14 Kabajisi muzeezo omwe aaba boonse bakazumanana kupaila, antoomwe abamakaintu bamwi, a Maliya banyina Jesu abanabokwabo Jesu. 15 Mumazuba aayo Petulo wakanyamuka akati kababunyina (inkamu yabantu yoonse ibakali kutandila ku 120) akwaamba kuti: 16 “Nobaalumi, bakwesu, cakali kuyandika kuti lugwalo luzuzikizyigwe oolo muuya uusalala ngowakaamba mubusinsimi kwiinda muli Davida kujatikizya Judasi, ooyo wakaba musololi wabaabo bakajata Jesu, 17 nkaambo wakali kubalilwa akati kesu alimwi wakatambwide caabilo mumulimo ooyu. 18 (Aboobo muntu ngoonya ooyu wakaula muunda amali ngaakabbadelwa kucibi ncaakacita, alimwi naakaloka kalanzyide mutwe ansi wakabbosyoka da, eelyo mala aakwe oonse akafwasukila ansi. 19 Eeci cakazyibwa kubantu boonse bakkala mu Jelusalemu, cakuti muunda ooyo mumwaambo wabo wakaitwa kuti Akelidama, nkokuti Muunda wa Bulowa.) 20 Nkaambo kulilembedwe mubbuku lya Intembauzyo kuti, ‘Busena mbwakkala abube tongo alimwi kutabi muntu uukkala mpawo,’ akuti, ‘Imulimo wakwe wabulangizi aucitwe aumbi.’ 21 Aboobo kulayandika kuti akati kabaalumi ibakali kweenda andiswe ciindi coonse Mwami Jesu naakali akati kesu, 22 kuzwa naakabbapatizyigwa a Johane kusikila buzuba naakatambulwa kujulu kuzwa kulindiswe, umwi wabaalumi aaba weelede kuba kamboni wabubuke bwakwe antoomwe andiswe.” 23 Aboobo bakabanda bantu bobilo, Josefa uutegwa Basaba ooyo wakali kwiitwa kuti Jusito, alimwi a Matiya. 24 Mpoonya bakapaila akwaamba ku-ti: “Jehova, yebo oozyi myoyo yabantu boonse, kotutondezya ngoosala akati kabaalumi aaba bobilo, 25 kuti atambule mulimo ooyu alimwi abutumwa, nzyaakaleya Judasi akutobela nzila yakwe mwini.” 26 Aboobo bakawaala cisolo kujatikizya mbabo, mpoonya icisolo cakawida Matiya; eelyo wakabalilwa antoomwe abatumwa bali kkumi aumwi.\n^ “Imusinzo ooyu wakali kulampa mamita aatandila ku 890. Amweezyanisye a Jos 3:4.”


Levitiko 9 IBBAIB63 - Lino mubuzuba bwamusanu aatatu - Bible Search\nAroni abana bakwe mbubakatalika milimo yabupaizi\n1-Lino mubuzuba bwamusanu aatatu Musa wakaita Aroni abana bakwe abapati ba-Israyeli, 2-Nkabela wakaambila Aroni kuti, Kolibwezela kapoho, kabe cipaizyo cazibi, amugutu wacipaizyo cakutenta, zyoonse zyobile zitakwe tumpenda, ukazipaizye kubusyu bwa-Jehova. 3-Alimwi ambila bana ba-Israyeli kuti, Amubweze sijembwe, abe cipaizyo cazibi, akapoho akabelele, toonse tuli amwaka omwe, tutakwe kampenda, tube cipaizyo cakutenta, 4-amusune amugutu, babe zipaizyo zyakutontozya, mukazipaizye kubusyu bwa-Jehova, acipaizyo cabusu buvwelene amafuta, nkaambo buzuba obuno Jehova ulalibonya kulindinywe. 5Mpawo bakaleta zintu ezyo Musa nzyaakalailila kunembo lyatente lyambunganino, nkabela imbungano yoonse yabantu yakaswena afwiifwi akwiima kubusyu bwa-Jehova. 6-Elyo Musa wakati, Mbuboobu Jehova mbwaakalailila kuti mucite, lino bulemu bwa-Jehova bulalibonya kulindinywe. 7-Lino Musa wakaambila Aroni kuti, Swena afwaafwi kucipaililo, utuule cipaizyo cako cazibi acipaizyo cako cakutenta, ukamanye milandu yako amilandu yabantu. Alimwi tuula cipaizyo cabantu akumanya milandu yabo, mbubonya mbuli Jehova mbwaakalailila.\n8Mpoonya awo Aroni wakaswena kucipaililo, wajaya kapoho kacipaizyo cazibi zyakwe mwini. 9-Nkabela bana ba-Aroni bakamuletela bulowa, elyo wakatompa munwe wakwe mubulowa, wabulamba ameja aacipaililo, abulowa ibwakasyeede wakabutila boonse kutako lyacipaililo. 10-Pele mafuta ansa alulyaŋanga lwamuni, wakazigwisya mucipaizyo cazibi akuzitenta acipaililo, mbubonya mbuli Jehova mbwaakalailila Musa. 11-Anyama atobo, wakazitenta mumulilo anze lyamalabba.\n12Lino wakajaya cipaizyo cakutenta, nkabela bana ba-Aroni bakamuletela bulowa kuti asansaile acipaililo koonse koonse cakuzyunguluka. 13Alimwi bakamuletela cipaizyo cakutenta, cituli cimwi acimwi amutwe, elyo wakacitenta acipaililo. 14Lino wakasanzya twamukati amyeendo, akuzitenta acipaililo antoomwe acipaizyo citentwa.\n15-Amane obo, wakatuula cipaizyo cabantu. Wakabweza sijembwe, cipaizyo cazibi cabantu, wamujaya, wamutuuzizya zibi mbubonya mbuli citaanzi. 16Alimwi wakaleta cipaizyo cakutenta, wacituula mboceelede. 17-Elyo wakaleta cipaizyo cabusu; wakabweza inkankamanza, waitenta acipaililo antoomwe acipaizyo citentwa cifumo.\n18-Awalo musune wakamujaya, asijembwe, zipaizyo zyakutontozya zyabantu. Nkabela bana ba-Aroni bakamuletela bulowa, elyo wakabusansaila koonse koonse cakuzyunguluka cipaililo. 19Alimwi mumusune amulisijembwe wakagwisya mafuta, amucila, alufuko, ansa, alulyaŋanga lwamuni, 20nkabela bakabika mafuta atala lyakatiti, elyo wakatenta mafuta acipaililo; 21-pele tutiti amweendo wacikungu wakululyo, Aroni wakazivukuzya kubusyu bwa-Jehova, cipaizyo cakuvukuzya, mbubonya mbuli Jehova mbwaakalailila.\n22-Mpoonya awo Aroni wakatambika maanza aakwe, walongezya bantu. Amane obo, wakaseluka kuzwa kukutuula cipaizyo cazibi acipaizyo cakutenta azipaizyo zyakutontozya. 23-Elyo Musa a-Aroni bakanjila mutente lyambunganino. Bazwe buyo, bakalongezya bantu, nkabela bulemu bwaJehova bwakaboneka kumeso aabantu boonse. 24-Mpawo kwakazwa mulilo kuli-Jehova, watenta cipaizyo citentwa amafuta oonse acipaililo. Nkabela bantu boonse buyo, nebakabona, bakacita cikwala akuvundama ansi.


LYAMUSWAANGANO waamwaka wa Watch Tower Bible and Tract Society of Pennsylvania mu October 3, 2015, ba Anthony Morris bamu Kabunga Keendelezya bakaambilizya kuti Cikolo Camulimo Weendelezyegwa a Leza, Muswaangano Wamulimo, alimwi a Ciiyo ca Bbaibbele Cambungano zyakali kuyoonjililwa busena amuswaangano mupya uutegwa Buumi Amulimo Wesu wa Bunakristo. Mukwesu Morris alimwi wakapandulula kuti Mulimo Wesu wa Bwami wakali kuyoonjilwa busena akabbuku kanoojisi zifwanikiso zyamibala alimwi kanoojisi mapeeji aali 8 ikanakwiitwa kuti Buumi Amulimo Wesu wa Bunakristo—Kabbuku Kamuswaangano, ikatondezya mulongo wamuswaangano wamvwiki amvwiki alimwi azifwanikiso izibambilidwe kuti kubala Bbaibbele kakukkomanisya.\nMuswaangano ooyu mupya waandanizyidwe muzibeela zyotatwe zipati-pati:\nMbono Izili mu Jwi lya Leza. Cibeela cakusaanguna mucibeela eeci makani aamaminiti aali kkumi aayeeme akubala Bbaibbele kwansondo ansondo alimwi azifwanikiso izili mukabbuku kamuswaangano. Cibeela cabili, iciitwa kuti “Kuyandaula Mbono Zyakumuuya,” ncibeela camaminiti aali lusele camubandi wakubuzya akwiingula uyeeme akubala Bbaibbele kwansondo ansondo, calo icitobelwa akubalwa kwa Bbaibbele kwamaminiti one.\nAmusungwaale Mumulimo Wamumuunda. Kanji-kanji mucibeela eeci, basicikolo botatwe balatondezya mbotukonzya kuyiisya mulweendo lwakusaanguna, lwakupilukila alimwi aaciiyo ca Bbaibbele.\nKupona Buumi bwa Bunakristo. Cibeela eeci cilanga-langa mbotukonzya kuzibelesya njiisyo zyamu Bbaibbele mubuumi bwesu bwabuzuba abuzuba. Lubazu lupati lwacibeela eeci mubandi wakubuzya akwiingula mucibeela cakuti Ciiyo ca Bbaibbele Cambungano.\nBasikumwaya nyika yoonse batondezya kulumba akaambo kalwiiyo ilupegwa mumuswaangano mupya. Mukwesu umwi ku Australia wakalemba kuti: “Muswaangano Wabuumi Amulimo mubotu kapati! Iziyiigwa zilibonya kuti zilayandika kapati mubuumi bwesu, alimwi azitondezyo tazikatazyi. Ciindi cilibonya kuti cilafwambaana kumana kapati nkaambo zibeela nzifwaafwi, zilasalazya kwaamba twaambo, alimwi zilakwelelezya kwaambisya kuti kazijisi mavidiyo alimwi akuti kazibikkilizya abana.”\nKabunga kabaalu ku Italy kakalemba kuti: “Twajana kuti muswaangano ooyu mupya watukulwaizya toonse kulibambila cakulomya, akaambo kakucita boobo, catugwasya kuyaambele mukuyiisya. Muswaangano ooyu mupya ninzila imwi mbotu kapati yakusalazya njabelesya Jehova kuyiisya bantu bakwe. Sikumwaya uujisi myaka iili 15 wakaamba kuti: ‘Kaindi, cakali kukatazya kubikkila maano kumuswaangano woonse. Pele lino muswaangano ooyu mupya wandigwasya kubikkila maano alimwi akulibambila kabotu kuŋanda.’”\nMukwasyi umwi ku Austria wakalemba kuti: “Kubala Bbaibbele kwesu kwansondo ansondo amwaneesu musimbi uujisi myaka iili kkumi kwakali kukatazya. Pele cibeela cakuti ‘Mbono Izili mu Jwi lya Leza’ cakatukulwaizya kutola lubazu cakwaanguluka. Toonse totatwe lino tulakkomana kulibambila mukubala Bbaibbele kwansondo ansondo. Ciinda kubota ncakuti, tulakonzya kubona mwaneesu mbwayaabuya ambele kumuuya.”\nBa Ines baku Germany bakapandulula kuti: “Ndilakulwaizyigwa kulibambila ziyooyiigwa alimwi akuzinzibala kuyeeya kapati kujatikizya zizyo. Kunyina nondakali kuvwuntauzya boobu. Lino ndilikkomene akaambo kacilongwe cibotu ncondijisi a Jehova. Nyika ya Saatani indipa kukatala akulimvwa kubula nguzu. Miswaangano ilandipa nguzu alimwi akundigwasya kuzumanana.”\nMbungano zyaku Solomon Islands zilakkomana kapati akaambo kamuswaangano mupya alimwi zilasolekesya kulibambila kutegwa kazigwasyigwa kapati. Mbungano zinji zili kulamfwu kwalo ikunyina magesi naa Intaneti, alimwi bakwesu bapona buumi buuba-uba. Ino bacikonzya buti kujana zibelesyo zyamavidiyo alimwi amavidiyo aamwezi amwezi aamiswaangano? Basikumwaya mumbungano imwi iili ansumbu ya Malaita bakamvwana kubelekela antoomwe kwiinda mukusambala ma coconut aakayuma. Mali ngobakajana bakaasanga kumbungano kutegwa baule tv yamavidiyo iitaduli iikonzya kubelesya mulilo wa solar. Mpoonya kutegwa bajane mavidiyo mwezi umwi aumwi, bakwesu balaunka kubusena ibuli afwaafwi nkobakonzya kujana Intaneti kutegwa bakonzye kwaakkopa mavidiyo, alo ngobapa abakwesu bamwi mumbungano.\nMukwesu umwi waku United States wakalemba kuti: “Kuboneka kuti cilanduuba-ubila kwiiya kwiinda mukweebelela zifwanikiso, mavidiyo amaccaati. Tiicali cuuba-uba mumyaka iinda ku 40. Cali kunditolela ciindi kuti ndimvwisye ncondibala kutegwa ndicikonzye kupanduluda muntu umwi. Aboobo ndiyanda kubalumba bamu Kabunga Keendelezya akaambo kazibelesyo nzyotujisi izigwasya kwiiya kwiinda mukweebelela. Mavidiyo aamakani aantalisyo aamabbuku aamu Bbaibbele alakkomanisya kapati, alimwi azitondezyo izili mukabbuku kamuswaangano nzyezizyo nzyondiyanda! Tacidoonekwi kuti Jehova wakulongezya kusolekesya kwanu ikugwasya bantu bakwe munzila eeyi. Ndalumba kapati.”\nBUUMI AMULIMO WESU WA BUNAKRISTO—BUBAMBE BWAMISWAANGANO BUPYA\nMAKANZE Kumvwisya makani aali mu Jwi lya Leza—2Tim. 2:15\nZIBEELA ZIJANIKA Zifwanikiso amasena aakulembela twaambo\nAMUSUGWAALE MUMULIMO WAMUMUUNDA\nMAKANZE Kulibambila mulimo wamumuunda—2Tim. 4:5\nZIBEELA ZIJANIKA Mavidiyo alimwi azitondezyo zyacikozyanyo\nMAKANZE Kwiiya mbotukonzya kubelesya njiisyo zyamu Bbaibbele mubuumi bwabuzuba abuzuba—1Kor. 10:31\nZIBEELA ZIJANIKA Mavidiyo aajanika a JW Broadcasting alimwi akutola lubazu lya Ciiyo ca Bbaibbele Cambungano


Luka 1 | Bbaibbele lili a Intaneti | Bbaibbele lya Busanduluzi Bwanyika Mpya\nMakani kuli Teyofilo (1-4)\nKuzyalwa kwa Johane Mubbapatizi kwasinsimwa a Gabriyeli (5-25)\nKuzyalwa kwa Jesu kwasinsimwa a Gabriyeli (26-38)\nMariya waswaya Elizabeta (39-45)\nMariya watembaula Jehova (46-56)\nJohane wazyalwa akuulikwa zina (57-66)\nBusinsimi bwa Zekariya (67-80)\n1 Oolemekwa kapati Teyofilo, mbwaanga ibanji bakasoleka kujana akulemba makani ngotusyoma cakumaninina,+ 2 kweelana ambobakatwaambila makani aaya aabo ibakalibonena ameso kuzwa kumatalikilo+ alimwi ibakaambilizya mulumbe wangawo,+ 3 ndakabona kuti ncibotu kuti andime ndikulembele makani aayo mbwaabede nkaambo ndakaziccililizya cakulomya zintu zyoonse kuzwa kumatalikilo,+ 4 ikutegwa usinizye kuti zintu nzyookayiisyigwa mulomo mpande nzyamasimpe.+ 5 Kumazuba aa Heroda,*+ mwami wa Judaya, kwakali mupaizi umwi uutegwa Zekariya, umwi wankamu yabapaizi balunyungu lwa Abija.+ Mukaintu wakwe wakali umwi wabana basimbi ba Aroni, izina lyakwe wakali Elizabeta. 6 Boonse bobilo bakaliluleme kuli Leza, bakali kweenda kabanyina kampenda kweelana amilawo yoonse alimwi amalailile oonse aa Jehova.* 7 Pele bakanyina mwana, nkaambo Elizabeta tanaakali kuzyala, alimwi boonse bobilo bakalicembeede. 8 Lino naakali kubeleka mulimo wabupaizi kuli Leza munkamu mwaakabede,+ 9 kweelana acilengwa cakaliko cabupaizi, cakali ciindi cakwe cakutuula tununkilizyo+ naakanjila mutempele lya Jehova.*+ 10 Bantu boonse bakali kupaila anze muwoola lyakutuula tununkilizyo. 11 Wakabona mungelo wa Jehova* kaimvwi kululyo lwacipaililo catununkilizyo. 12 Naakabona boobo, Zekariya wakanyongana alimwi wakayoowa kapati. 13 Pele mungelo wakamwaambila kuti: “Utayoowi Zekariya, nkaambo kulomba kwako kwamvwugwa, aboobo mukaintu wako, Elizabeta, uyookuzyalila mwana musankwa, eelyo ukamuulike zina lyakuti Johane.+ 14 Yebo uyookondwa akusekelela kapati, alimwi bantu banji bayookondwa akaambo kakuzyalwa kwakwe,+ 15 nkaambo unooli mupati mumeso aa Jehova.*+ Pele teelede kunywa waini naa bukoko buli boonse pe,+ alimwi unoozwide muuya uusalala nociba ciindi katanazyalwa,*+ 16 alimwi uyoopilusya ibunji bwabana ba Israyeli kuli Jehova* Leza wabo.+ 17 Alimwi uyakuunka kumbele lya Leza kajisi muuya anguzu mbuli zya Elija+ kuti apilusye myoyo yabamatata kubana+ alimwi aabo bataswiilili uyoobapilusya kubusongo bugwasya bwabalulami ikutegwa akabambile Jehova* bantu balibambilide.”+ 18 Zekariya wakabuzya mungelo kuti: “Mbuti mbondikonzya kwaasyoma makani aaya? Nkaambo ndacembaala, alimwi awalo mukaintu wangu myaka yakwe yakwelenkana.” 19 Mungelo wakamwiingula kuti: “Ndime Gabriyeli,+ ooyo wiima kubusyu bwa Leza,+ alimwi ndatumwa kuti ndikanane anduwe akukwaambila makani aaya mabotu. 20 Pele bona! Ulaba syaataambi alimwi tokoocikonzya kwaambaula kusikila buzuba zintu eezyi noziyoocitika nkaambo tonoosyoma majwi aangu aayo aayoozuzikizyigwa aciindi cibikkidwe.” 21 Aciindi eeco bantu bakali kumulindila Zekariya, eelyo bakalibilika nkaambo wakamuka kapati kuzwa mutempele. 22 Naakazwa, tanaakali kukonzya kwaambaula ambabo, mpoonya bakazyiba kuti wabona cilengaano mutempele. Wakali kwiile kutambaika maanza kulimbabo pele kataambauli. 23 Lino mazuba aayo aamulimo wakwe uusetekene* naakamana, wakaunka kuŋanda yakwe. 24 Nikwakainda mazuba aali mbwaabede, Elizabeta imukaintu wakwe wakamita, alimwi kwamyezi yosanwe tanaakali kuzwa muŋanda, kati: 25 “Oobu mbwaandicitila Jehova* mazuba aano. Wandicebuka akundigusya masampu akati kabantu.”+ 26 Naakakkwanya myezi iili cisambomwe kamitide, Leza wakatuma mungelo Gabriyeli+ kumunzi waku Galilaya uutegwa Nazareta, 27 kuli nakalindu+ wakasinkilidwe kumwaalumi uutegwa Josefa wamuŋanda ya Davida, izina lyanakalindu ooyu wakali Mariya.+ 28 Aboobo mungelo wakanjila akwaambila Mariya kuti: “Wapona yebo ooyandwa kapati, Jehova* ulaanduwe.” 29 Pele wakanyongana kapati akaambo kamajwi aaya ngaakaamba, eelyo wakali kuyanda kuzyiba ncowaamba mooni ooyu. 30 Aboobo mungelo wakamwaambila kuti: “Utayoowi Mariya, nkaambo Leza wakukkomanina. 31 Alimwi bona! Uyoomita akuzyala mwana musankwa,+ ngoyakuulika zina lyakuti Jesu.+ 32 Ooyu unooli mupati+ alimwi uyootegwa Mwana wa Mupatikampatila,+ alimwi Jehova* Leza uyoomupa cuuno cabwami ca Davida usyi,+ 33 eelyo unooli Mwami uuyoolela muŋanda ya Jakobo kukabe kutamani, alimwi Bwami bwakwe tabukamani.”+ 34 Pele Mariya wakamubuzya mungelo kuti: “Ino eeci ciyookonzyeka buti mbwaanga mebo tandinalede amusankwa?”+ 35 Mukwiingula imungelo wakamwaambila kuti: “Muuya uusalala uyookusikila+ alimwi nguzu zya Mupatikampatila ziyooba alinduwe. Aboobo ooyo uyoozyalwa uyakwaambwa kuti uusalala,+ Mwana wa Leza.+ 36 Alimwi bona! Elizabeta wamukowaako awalo wakamita mwana musankwa kubucembele, eelyo lino wakkwanya myezi iili cisambomwe, ooyo wakali kutegwa mukaintu uutazyali; 37 nkaambo kunyina cintu caambwa a Leza citakonzyi kucitika.”+ 38 Mpoonya Mariya wakati: “Bona, mebo ndili muzike wa Jehova!* Akube mbubonya mbowaamba.” Kumane mungelo wakaunka. 39 Aboobo mumazuba ngoonya aayo Mariya wakanyamuka akuunka cakufwambaana kucisi camalundu, kumunzi wa Juda, 40 mpoonya wakanjila muŋanda ya Zekariya akumwaanzya Elizabeta. 41 Eelyo Elizabeta amvwe buyo kwaanzya kwa Mariya, mwana mwida lyakwe wakaputauka, mpoonya Elizabeta wakazula muuya uusalala 42 akoongolola kuti: “Yebo ulilelekedwe akati kabamakaintu boonse, alimwi ulilelekedwe mwana uuli mwida lyako! 43 Ino ndaba buti acoolwe cili boobu kuti banyina Mwami wangu baboole kulindime? 44 Nkaambo bona! Mbondamvwida ijwi lyakwaanzya kwako mumatwi aangu, imwana uuli mwida lyangu waputauka akaambo kakukondwa kapati. 45 Ulikkomene awalo ooyo mukaintu iwakasyoma nkaambo ziyoocitika zyoonse nzyaakaambilwa a Jehova.”* 46 Mpoonya Mariya wakati: “Moyo wangu ulamulemeka Jehova*+ 47 amuuya wangu ulikondedwe kapati akaambo ka Leza Mufwutuli wangu,+ 48 nkaambo wayeeya bucete bwamuzike wakwe.+ Lino bona! Kuzwa sunu, mazyalani oonse ayoondaamba kuti ndililelekedwe,+ 49 nkaambo Singuzu wandicitila milimo mipati alimwi zina lyakwe lilasalala,+ 50 alimwi kumazyalani amazyalani, aabo bamuyoowa ulabafwida luzyalo.+ 51 Wacita milimo mipati ajanza lyakwe; wabamwaya aabo ibalisumpula mumakanze aamyoyo yabo.+ 52 Wabawisya baalumi basinguzu muzyuuno zyabo+ akusumpula bacete;+ 53 wabapa zintu zyoonse zibotu aabo bafwide nzala,+ pele bavwubi wabatanda acinkwamaanza. 54 Wamugwasya Israyeli mubelesi wakwe, akuyeeya luzyalo lwakwe,+ 55 mbubonya mbwaakaambila bamataateesu, nkokuti Abrahamu alunyungu lwakwe+ mane kukabe kutamani.” 56 Mariya wakakkala anguwe kwamyezi yotatwe, mpoonya wakajokela kuŋanda yakwe. 57 Lino cakasika ciindi cakuti Elizabeta atumbuke, aboobo wakatumbuka mwana musankwa. 58 Mpoonya basimukobonyina abasazinyina bakamvwa kuti Jehova* wamufwida luzyalo, aboobo bakasekelela anguwe.+ 59 Mubuzuba bwalusele bakaboola kuti bamupalule mwana,+ alimwi bakali kuyanda kuti bamuulike zina lyausyi, Zekariya. 60 Pele banyina bakaamba kuti: “Peepe! Ulaulikwa lyakuti Johane.” 61 Balo bakamwaambila kuti: “Taakwe wamukowa wako wiitwa azina eeli.” 62 Kumane bakabuzya usyi kwiinda mukutambaika maanza kutegwa abaambile zina ndyaakali kuyanda kuti mwana aulikwe. 63 Aboobo wakalomba cakulembela akulemba kuti: “Izina lyakwe ngu Johane.”+ Eeci cakabagambya boonse. 64 Ndilyonya eelyo, mulomo wakwe wakajaluka, alimwi mulaka wakwe wakaangululwa eelyo wakatalika kwaambaula,+ katembaula Leza. 65 Mpoonya boonse aabo bakkala mucilawo cabo bakayoowa, alimwi zintu eezyi zyoonse izyakacitika zyakaba ngamakani aakali kwaambaulwa mucooko camalundu coonse ca Judaya. 66 Alimwi boonse aabo ibakaamvwa bakaayobola mumyoyo yabo akulibuzya kuti: “Ino uyooba mwana uuli buti ooyu?” Nkaambo janza lya Jehova* masimpe lyakali anguwe. 67 Mpoonya Zekariya, usyi, wakazula muuya uusalala, aboobo wakasinsima kati: 68 “Aatembaulwe Jehova* Leza wa Israyeli,+ nkaambo wabacebuka bantu bakwe akubafwutula.+ 69 Alimwi watubusizya lwija lwalufwutuko*+ muŋanda ya Davida mubelesi wakwe,+ 70 mbubonya mbwaakaamba kwiinda mubasinsimi bakwe basalala bansiku+ 71 kuti uyootuvwuna kuli basinkondoma akumaanza aabaabo boonse batusulide;+ 72 kutufwida luzyalo akaambo kabamataateesu akuyeeya cizuminano cakwe cisalala,+ 73 cikonke ncaakakonka kuli Abrahamu taateesu,+ 74 twaakuvwunwa kumaanza aabasinkondoma uyootupa coolwe cakumubelekela mulimo uusetekene cakutayoowa, 75 cakusyomeka alimwi amubululami kumbele lyakwe mazuba aabuumi bwesu boonse. 76 Pele yebo, omwana uyakwiitwa kuti musinsimi wa Mupatikampatila, nkaambo uyakuunka kumbele lya Jehova* kutegwa ukamubambile nzila,+ 77 akuzyibya bantu bakwe kuti uyoobafwutula kwiinda mukubalekelela zibi zyabo,+ 78 akaambo kamoyo waluzyalo lwa Leza wesu. Akaambo kaluzyalo oolu, tuyoobona mumuni uuzwa kujulu uumunika mbuli nolipasula zuba, 79 kubamunikila aabo bakkede mumudima amucimvwule calufwu,+ akwaasololela maulu eesu munzila yaluumuno.” 80 Eelyo mwana ooyo wakakomena akuyuma kumuuya, alimwi wakali kukkala mucimpayuma kusikila buzuba mbwaakalitondezya caantangalala kubana Israyeli.\n^ Naa “kacili mwida lyabanyina.”\n^ Naa “aamulimo wakwe wabuleya.”\n^ Naa “mufwutuli singuzu.” Amubone Bupanduluzi Bwamabala, “Lwija.”


Bacheya basilisi kuchibbadela cha Kariyangwe | uMthunywa\nBacheya basilisi kuchibbadela cha Kariyangwe\n08 Oct, 2015 - 10:10 2015-10-08T10:20:48+00:00 2015-10-08T10:20:48+00:00 0 Views\nIzakhamizi zeKariyangwe zikhuluma ngodubo lokuswelakala kwemigwaqo lamabholoho\nBALOOKOMBA bantu bazwa kubinga atala azyabuumi bwabo nkambo mulange nchechi chibbadela cha Kariyangwe Mission Hospital tachikwe Dokotela pe alubo basilisi tabakwene pe chilookupa kuti abo bache baliwo bavulilwe amulimu wabalwazi.\nIpempa lyaMuthunywa lyamvwa kuti kuli basilisi bakayiila mulimu kusika ajulu babili kupela pesi kusilikwa bantu bazwa mumawadi ali musanu alinchicho.\nAnze akubulika kwabasilisi kulookutegwa minsamu nakuti mapilisi alookubulika muchibbadela echi. Ipempa lyaluundu lyaambuula amwalumi utegwa Michael Mweembe uzwa nkuko waamba kuti basilisi mbache loko achibbadela echi.\n“Chibbadela chasu chizwide bagwasyi babasilisi, echo chilookupa kuti tujane buyumuyumu nitwachiswa amwi malwazi asisinkene, nkambo ngatabajisi luzibo lumaninide pe.”\n“Echi chilookutusyupa loko mbuuli bakali bakookuno nkambo malwazi miingi anga azooyinzigwa kunembo alubo bamwi ngawazoofwa nkambo kusilikwa abantu bayeeyela bya kabotu kaluzibo luche” kabapandulula ndeende baMweembe.\nWiinkilila kunembo kaamba kuti basilisi balaansi amutabi wazyabuponi bubotu bwabantu bavulilwa amulimu.\n“Tujisi basilisi bobile byo balaansi lwamutabi wazyabuponi bubotu akubbasopwa kabotu kwabana achibbadela chasu echo chilookupa kuti bavulilwe mulimu aboobo ngabazoogwasigwa abagwasyi ma (nurse aid) batajisi luzibo lumaninide pe zipa kuti bantu kabapegwa mapilisi akutontobozya machise byo kakutalangwi akuti muntu unooli uchiswaanzi pe,’’ Kabapandulula baMweembe.\nSimutola twaambo wayinkilila kunembo wambuula awumwi mukaintu utegwa Julia Muzamba kalookwamba kuti bajisi penzi pati loko akucheya kwabasilisi.\n“Basilisi mbitulaabo tatubasoli pe, pesi tukumbila fulumende kuti ayungizye bambi basilisi kuchibbadela echi nkambo chibbadela chasu nchipati loko,’’ Kakupandulula baama baMuzamba.\nKaambula abasimutola twaambo Seneta wabaami bamuchoobwe cha Matebeleland North, BaSimwami Siansali waamba kuti kuyandikana kuyungizigwa bambi basilisi kuchibbadela cha kariyangwe Mission.\n“Kariyangwe Mission hospital tiijisi dokotela pe alubo basilisi mbache loko nkambo tujisi bantu biingi loko basilikwa mpawo bazwa kumawadi ayinda musanu. Chibbadela chasu chilijisi mawadi akulazika bantu bachiswa aboobo mulimu anga wabavulila basilisi mbitujisi. Nkenkaako nchitukumbila kuli fulumende kuti ayungizizye basilisi alubo atupe dokotela kuchitila kuti bantu bajane lugwasyo afwifwi,’’ kalaamba BaSimwami Siansali.


Luka 2 | Bbaibbele lili a Intaneti | Bbaibbele lya Busanduluzi Bwanyika Mpya\nKuzyalwa kwa Jesu (1-7)\nBangelo balibonya kubeembezi (8-20)\nKupalulwa akusalazyigwa (21-24)\nSimeoni wabona Kristo (25-35)\nAna waamba kujatikizya mwana (36-38)\nKupilukila ku Nazareta (39, 40)\nJesu uli kutempele kali amyaka iili 12 (41-52)\n2 Lino mumazuba aayo, Kaisara Augusito wakabikka mulawo munyika yoonse wakuti bantu boonse bakalilembye. 2 (Kulilembya kwakusaanguna ooku kwakacitika ciindi Kureniyo naakali mweendelezi wa Siriya.) 3 Eelyo bantu boonse bakaunka kuyoolembwa, umwi aumwi kumunzi okwabo. 4 Awalo Josefa+ wakazwa ku Galilaya, mumunzi wa Nazareta akuya ku Judaya, mumunzi wa Davida uutegwa Betelehemu,+ mbwaanga wakali wamuŋanda alimwi wamumukwasyi wa Davida. 5 Wakaunka kutegwa bakalilembye a Mariya walo aciindi eeco iwakali kale mukaintu wakwe,+ alimwi iwakali afwaafwi kutumbuka.+ 6 Nobakacili kooko, cakasika ciindi cakuti atumbuke. 7 Aboobo wakatumbuka mwana musankwa, mutaanzi kuzyalwa,+ wakamuvwungaila muzisani akumulazika mucilido cabanyama+ nkaambo tiibakajana busena muŋanda yabeenzu. 8 Alimwi mucooko nciconya eeco kwakali beembezi ibakali musyokwe kabeembela butanga bwabo masiku. 9 Kabatayeeyeli, mungelo wa Jehova* wakaima kumbele lyabo, eelyo kwakaba mumuni mpobakabede kutondezya bulemu bwa Jehova,* aboobo bakayoowa kapati. 10 Pele mungelo wakabaambila kuti: “Mutayoowi, amubone! Ndamuletela makani mabotu aayoobakkomanisya kapati bantu boonse. 11 Nkaambo sunu mumunzi wa Davida,+ mwazyalilwa mufwutuli,+ nkokuti Kristo Mwami.+ 12 Lino mboobu mbomuyoomuzyiba: Muyoojana mwana muvwanda kavwungaidwe muzisani alimwi kalede mucilido cabanyama.” 13 Ndilyonya kwakalibonya makamu-makamu aakujulu+ aayo aakaba antoomwe amungelo ooyu kabatembaula Leza kuti: 14 “Aalemekwe Leza kujulu lyamajulu alimwi anyika akube luumuno kubantu mbakkomanina.” 15 Aboobo bangelo nibakabasiya akujokela kujulu, beembezi bakatalika kwaambilana kuti: “Katuya ku Betelehemu lino aawa tukabone cintu eeci cacitika, eeco Jehova* ncaatuzyibya.” 16 Mpoonya bakaunka cakufwambaana eelyo bakamujana Mariya a Josefa amwana muvwanda kalede mucilido cabanyama. 17 Nobakabona boobo, bakaluula makani ngobakaambilwa kujatikizya mwana ooyu. 18 Alimwi boonse ibakamvwa bakagambwa kumakani ngobakabaambila beembezi, 19 pele Mariya wakaayobola makani aaya mumoyo wakwe, kayeeya ncaakali kwaamba.+ 20 Kumane beembezi bakajokela kabatembaula akulemeka Leza akaambo kazintu zyoonse nzyobakamvwa akubona, kazili mbubonya mbobakaambilwa. 21 Nikwakainda mazuba aali lusele, nicakasika ciindi cakuti apalulwe,+ wakaulikwa zina lyakuti Jesu, izina mungelo ndyaakaamba katanamitwa.+ 22 Alimwi nicakasika ciindi cakuti basalazyigwe kweelana a Mulawo wa Musa,+ bakaunka anguwe ku Jerusalemu kutegwa bakamwaabe kuli Jehova,* 23 kweelana ambokulembedwe mu Mulawo wa Jehova* kuti: “Mwana musankwa mutaanzi kuzyalwa weelede kwaabwa kuli Jehova.”*+ 24 Mpoonya bakatuula cipaizyo kweelana acaambwa mu Mulawo wa Jehova* kuti: “Inziba zyobilo naa bana bankwilimba bobilo.”+ 25 Lino amubone! Kwakali muntu mu Jerusalemu iwakali kutegwa Simeoni, ooyu muntu wakali mululami alimwi mukombi, iwakali kulindila kuumbulizyigwa kwa Israyeli+ alimwi wakalijisi muuya uusalala. 26 Alimwi Leza wakamuzyibya kwiinda mumuuya uusalala kuti, kunyina naakali kuyoofwa katanamubona Kristo wa Jehova.* 27 Kasololelwa amuuya, wakanjila mutempele, eelyo bazyali nobakaleta muvwanda Jesu kutegwa bamucitile kweelana aciyanza cilembedwe mu Mulawo,+ 28 walo mwini wakamubweza mwana mumaanza akutembaula Leza akuti: 29 “O Mwami Singuzuzyoonse, komuleka lino muzike wako afwe muluumuno+ kweelana amajwi aako, 30 nkaambo meso aangu alibonena nzila yako yalufwutuko+ 31 njookabamba kale iiboneka kubantu boonse,+ 32 mumuni+ uumunika mumudima uuvwumbide bamasi+ alimwi uumunikila bantu bako ba Israyeli.” 33 Bausyi abanyina bakazumanana kugambwa kuzintu zyakali kwaambwa kujatikizya mwana. 34 Alimwi Simeoni wakabaleleka akwaambila Mariya banyina mwana kuti: “Bona! Ooyu mwana usalidwe kupa kuti bantu banji mu Israyeli bakawe+ akubuka,+ alimwi akuba citondezyo cakusampaula+ 35 (inzya, yebo uyooyaswa panga lilamfwu),+ kutegwa nzyobayeeya mumyoyo bantu banji zikayubununwe.” 36 Lino kwakali Ana musinsimi mukaintu, mwana wa Fanuele, wamukowa wa Aseri. Ooyu mukaintu wakalicembeede alimwi wakakkala amulumi wakwe kwamyaka iili ciloba kuzwa nibakakwatana,* 37 kuzwa waawo wakaba mukamufwu, lino wakajisi myaka iili 84. Kunyina naakali kulovwa kutempele, wakali kubeleka mulimo uusetekene syikati amasiku, kuliimya kulya alimwi akupaila mipailo yakukombelezya. 38 Aciindi nciconya eeco wakaboola afwaafwi akutalika kulumba Leza, akwaamba zyamwana ooyu kuli boonse aabo ibakali kulindila lufwutuko lwa Jerusalemu.+ 39 Aboobo nobakamanizya kucita zyoonse zyakali kuyandika mu Mulawo wa Jehova,*+ bakapiluka ku Galilaya kumunzi okwabo wa Nazareta.+ 40 Eelyo mwana wakali kuyaabukomena akuba anguzu, busongo kabuyaabuvwula alimwi luse lwa Leza lwakazumanana alinguwe.+ 41 Lino bazyali bakwe bakajisi cilengwa cakuunka ku Jerusalemu mwaka amwaka ku Pobwe Lyakwiindilila.+ 42 Mpoonya naakaba amyaka iili 12, bakaunka kweelana acilengwa capobwe.+ 43 Naakamana mazuba aapobwe eelyo nobakali kupiluka, mulombe Jesu wakacaala ku Jerusalemu pele bazyali bakwe tiibakazyiba kuti wacaala. 44 Kabayeeya kuti bakali kweenda limwi munkamu, bakeenda musinzo uutola buzuba boonse mpoonya bakatalika kumuyandaula akati kabasazinyina abeenzinyina. 45 Pele nobatakamujana, bakapiluka ku Jerusalemu akuyoomuyandaula cakulomya. 46 Kwiinde mazuba otatwe, bakamujana mutempele kakkede akati kabamayi kaswiilila akubabuzya mibuzyo. 47 Pele boonse aabo ibakali kumuswiilila bakali kwiile kulijata kumulomo akaambo kabusongo mbwaakajisi alimwi ambwaakali kwiingula.+ 48 Lino bazyali bakwe nobakamubona bakagambwa kapati, eelyo banyina bakamubuzya kuti: “Mwanaangu, nkaambo nzi ncootucitila boobu? Mebo abauso twapenga kukuyandaula.” 49 Pele walo wakabaingula kuti: “Ino mwali kundiyandawida nzi? Sena tiimwalizyi kuti ndeelede kuba muŋanda ya Taata?”+ 50 Pele tiibakamvwisya ncaakali kubaambila. 51 Mpoonya wakaunka ambabo akupiluka ku Nazareta, eelyo wakazumanana kubamvwida.+ Alimwi banyina bakaayobola makani oonse aaya mumoyo wabo.+ 52 Eelyo Jesu wakali kuyaabukomena mubusongo aciimo, kayandwa kapati a Leza alimwi abantu.\n^ Mu Chigiriki, “kuzwa kubunakalindu bwakwe.”